amanoisuno/poet huggingface dataset:
次韻汪汝直同年 李正民
紫陌同尋上苑春，升沉榮謝事難論。時危重歎青氈失，老去空驚白髪新。共待聲名繼裴馬，更崇風義比雷陳。自慚持橐終無補，擬乞麾符寂寞濱。
大暑呈彦章內翰 李正民
亭午炎曦轉轂遲，好風時復問雄雌。難爲褦襶造門客，正是村原渇雨時。玉醴注荷灣象鼻，金盃貯水漬龍皮。琳宫散吏寧論此，幸免文書苦見治。
題蒙園 李正民
翛然風景可怡情，採菊東籬曉露零。天上早聯卿士月，雲間今見少微星。映門楊柳絲垂地，對岸芙蓉錦作屏。擬結茅茨相近住，往來二老可忘形。
聞元叔移居姚江 李正民
漲海連天古縣幽，浮家泛宅竟何求。紅旗黄紙俱無預，白璧明珠豈易投。世路久諳聊爾爾，宦情將老亦悠悠。不須更說黄粱夢，二頃良田早自謀。
次韻葉舍人  其一 李正民
宣室君王欲受釐，斯民將見少休期。閒中把卷空遮眼，亂後操心甚累棋。郵置未傳殷浩信，筠筒先寄樂天詩。壺中日月公應惜，拚醉樽前十様眉。
次韻葉舍人  其二 李正民
艱難險阻寄餘生，重奏塤篪耳屢傾。靜對竹陰談近事，頻看山色驗初晴。老來漸覺憂婚嫁，禄厚寧無耻聖明。稍喜幽燕通使者，叔孫當使郢投兵。
次韻葉舍人  其三 李正民
螭坳執筆侍清光，天閣峨峨聳百常。便合揮毫演綸綍，何勞琢句鬭琳琅。峰巒對户千重碧，䆉稏連雲六月涼。鳯閣鸞臺有虛位，未容諸葛臥南陽。
卜居 李正民
吴越飄零已十年，侵尋綠髪變華顛。身閒且運陶公甓，力弱難先祖逖鞭。兵火廣陵無舊業，溝渠檇李有新田。此懷應被元龍笑，更傍苕溪卜一廛。
别邦求 李正民
流落天涯見友生，笑談宛似舊宣城。春愁黯黯渾無奈，别恨綿綿誰與平。膠漆久要前日契，風霜不改故人情。三年留滯覉懷惡，且向雲間跨海鯨。
將之海鹽留别和叔  其一 李正民
閒官贏得自由身，且逐漁鹽滄海濱。老去心情尤惜别，亂餘宗黨喜相親。向平兒女催婚嫁，陶令田園翳棘榛。擾擾浮生須有後，不應迢遞爲鱸蓴。
將之海鹽留别和叔  其二 李正民
國恩未報作閒人，猶愧塵蹤待玉宸。松菊就荒徒引領，山川信美獨傷神。杜陵衰老終辭蜀，王粲登臨苦憶秦。行止非人難預料，他年重上縠溪津。
將之海鹽留别和叔  其三 李正民
煙塵倉猝到淮東，僅亢衰宗擾擾中。浩氣不爲憂患折，直辭寧與詭随同。西清自愧名浮實，河潤深慚惠未豐。白髪相看真惜别，祗憑一溉養衰翁。
連雨薪舫不至 李正民
大隱堂中岸角巾，尚叨微禄不憂貧。未論方朔一嚢粟，正乏支離十束薪。澤國煙波偏苦雨，梅天蒸潤更兼旬。扁舟會泛江湖去，鷗鳥相随作散人。
髙安得請  其一 李正民
免涉風波千里行，江西道院久榛荆。早知季子非忘故，自笑樊生不習兵。禄賦百朋恩未報，門開三徑計難成。老來漸覺無多累，遯世終期學向平。
髙安得請  其二 李正民
九霄飛下白雲章，寵假琳宫許退藏。夢得固難之播水，汲生安敢薄淮陽。寧随鷄鶩同爭食，自喜芝蘭保獨芳。苕霅西山猶好在，扁舟從此釣滄浪。
戲德邵 李正民
漫說靈犀一點通，人生誰肯困途窮。遠同漢代東方朔，近比江西黄仲熊。休戴南金雙德勝，幸逢膏澤屢年豐。薄田正可捐鷄肋，義士于今少古鴻。
戲和叔 李正民
耆年多病心未老，異縣久羈家益窮。貽書乞米朝不飽，作賦教子文尤工。春風不消兩鬢雪，酒力尚借雙腮紅。歸來羣芳已零落，苦恨鶗鴂鳴匆匆。
人日和同院  其一 李正民
層冰積雪已經旬，霽色初欣日在人。一歲暗添身漸老，百篇賡和筆如神。金花柏葉聊圖醉，車柳舟芻漫逐貧。苦恨郊原芳意晚，預期聯騎去尋春。
人日和同院  其二 李正民
跳丸日月走虛空，又見曦輪參尾中。冰雪侵凌傷暖律，芳菲排辦待和風。家無儋石猶能樂，腹有詩書未是窮。酒後笑談無畔岸，更將妙道問鴻濛。
人日和同院  其三 李正民
玉燭初更品物新，又觀剪綵鏤金人。休嗟歲歲年年貌，且送奇奇怪怪神。酒有十千元自富，食兼三九未全貧。王孫詩筆能鏖戰，夜遣偏師敵富春。
人日和同院  其四 李正民
一三五七變而通，端月駸駸氣已中。花勝菜羮新節物，柳條桃蕚舊春風。詩成杜老曾悲雪，文就韓公向諱窮。我有鄉名實不足，已將貧富任空濛。
贈章生 李正民
廷尉歸來解組纓，門前羅雀自飛鳴。已悲楚相爲廉吏，更愧相如擅長名。十部貽書寧有補，五漿先饋豈無驚。朝廷不晚頒賢詔，佇看鵬摶萬里程。
寄德邵  其一 李正民
躡屩擔簦又徙居，未能慷慨賦歸與。浯溪難繼中興頌，西塞重尋漁父書。故國山川懷望切，在廷知舊記憐疏。不須更論升沉事，鍾釡年年粟有餘。
寄德邵  其二 李正民
聞說王門久曳裾，餘皇曾奉數行書。柯山倥偬難爲客，海岸蕭條且屏居。侯喜不應操耒具，井丹寧肯食葱菹。扁舟過我非難事，百結心旌待子舒。
寄元叔因呈知府內翰 李正民
聞說移居向越州，三生風月舊曾遊。秦碑古字應難讀，禹穴餘書尚可求。海蠏江珧薦醽醁，林苞野蕨助肴羞。遥知屢下陳蕃榻，顧我飄零阻獻酬。
寄元叔  其一 李正民
十年出處略相同，名在丹臺第幾重。欲富未能求五牸，爲貧聊且受三鍾。寒灰復焰慚安國，窮鬼何知笑伯龍。泛宅浮家苕霅上，一觴一詠可從容。
寄元叔  其二 李正民
海上欣逢梅柳新，旅懷悽惨倍傷春。飄浮正類河中木，聚散還同陌上塵。終擬文章爲世用，未應富貴後時人。登臨况有新詩句，滿篋珠璣豈患貧。
寄元叔  其三 李正民
十日寒雲不肯晴，黑貂裘敝客心驚。旗亭雪濕難沽酒，煬竈煙消類戛羮。學辯痴龍真末技，文摛彩鳯亦虚名。山居自足三冬用，老大何嫌秉燭明。
和元叔再至分水韻 李正民
倦翼卑飛憶故林，弟兄隔闊倍傷心。神州翻作豺狼窟，天塹猶防馬箠侵。何幸鴒原同急難，寧將茅茹論升沉。不須更語劉玄德，始覺元龍用意深。
自嘲 李正民
寥落覊栖向海隅，終年局促臥蝸廬。閑如白傅不飲酒，窮似虞卿懶著書。永夜悲涼聼蟋蟀，幾回圓缺看蟾蜍。扶搖何日乘風去，獨跨鯨魚上碧虛。
和元叔聞德邵省下之作 李正民
文塲決勝事何如，神助曾無合浦珠。正論久知傳木鐸，哇音寧使混錞釪。土風未改猶思楚，射御今應復教吴。白雪調髙難繼和，壎篪歌詠古相須。
和孫邦求  其一 李正民
筆硯情親二十年，相逢直欲盡君歡。短檠况味同春夢，老鶴精神耐歲寒。閉户每欣聞杖履，啣盃屢笑倒巾冠。墻頭梅蕚休嗟晚，爲恐騷人思漸闌。
和孫邦求  其二 李正民
回首宣城一夢間，黄公壚畔記前歡。故交十載窮空谷，得路三人到廣寒。韓愈應須拜東野，鍾儀未必困南冠。平津晚佩黄金印，穏步青雲興始闌。
和孫邦求  其三 李正民
投老侵尋兩鬢斑，十年情緒幾悲歡。深傾玉醑何辭醉，養就金丹不畏寒。鶴馭且芸崑閬草，鸞臺曾著鵔鸃冠。少時豪氣消磨盡，賴有詩情偶未闌。
和孫邦求  其四 李正民
結友何殊杵臼間，舊遊重話發清歡。西江候月愁宵永，南郭尋梅耐歲寒。老筆尚凌游獵賦，剛腸宜戴觸邪冠。鶚書屢上初無補，宣室咨詢待夜闌。
和孫邦求  其五 李正民
流落天涯强自寛，清樽相對漫追歡。難求美玉能回暖，豈有良金解辟寒。放曠尚慚垂貝带，招徠安敢望皮冠。野梅官柳聊行樂，坐見崢嶸歲已闌。
再和邦求一首 李正民
曾綴楓宸供奉班，異鄉飄泊若爲歡。翟公羅雀交情見，鄭老無氈客坐寒。稍喜羽書清紫塞，欲從鞍馬愧儒冠。篋中未有歸田賦，敢謂臨波意便闌。
和平叔見寄 李正民
手折梅花驛使傳，在原鴒翼尚翩翩。老來庾信多愁思，歸去陶潛只醉眠。窮巷悄無車馬跡，安心久解祖師禪。夢回雲海遙千里，春草池塘憶惠連。
和邦求見寄 李正民
坐看霜霰送窮冬，流落天涯類斷蓬。詞翰難陪杜陵老，滄浪聊訪紫谿翁。想尋芳草門庭在，憶對梅花笑語同。海腊腥鹹難致遠，漫憑黄耳附書筒。
和德邵 李正民
文傳臺閣播聲名，我老何庸作重輕。束緼莫能還逐婦，亡羊因使歎無兄。初期薦牘青冥上，忽泛扁舟滄海行。病已好同遊甫里，虹橋風月待秋清。
和尹叔見寄  其一 李正民
海濱遯迹擬求安，老矣尤諳世路難。地遠巳辭龜鈕印，身閒仍带鹿皮冠。少陵宴坐惟觀壁，彭澤知非欲去官。鵬鷃逍遙皆自適，勿疑控地笑扶摶。
和尹叔見寄  其二 李正民
心似行雲憶故山，干戈滿地欲歸難。愁腸索寞頻澆酒，病骨支離懶正冠。鄭太田多猶乏食，阮公錢入便辭官。久知身世皆如夢，萬事何須苦控摶。
和平叔  其一 李正民
舊結茅茨閱十春，憶曾捫蝨話酸辛。當年巳訝霜髭老，今日何辭酒盞頻。得儁東床人似玉，頌功槐府筆揮銀。從今稳步青雲上，聊慰投閒物外人。
和平叔  其二 李正民
紅日新添一線催，竹爐紙閣聚寒灰。雨滋長畝纔抽麥，雪漬南枝欲放梅。歲月峥嶸嗟老矣，弟兄漂泊思悠哉。扁舟過我消離恨，肯使雲帆取次回。
和平叔  其三 李正民
歲晚棲棲作遠遊，足音真可慰窮愁。身閒文史聊覃思，老去田園亦强謀。旋撥濁醪篘凍酒，何嫌糲食辦晨羞。新篇起我超然興，苦恨輕装不少留。
示鹿苑如老 李正民
隱約平林夕照紅，杖藜松徑叩蓮宫。有言未必輸摩詰，得句何妨示己公。自靜其心心合道，無情于境境成空。誰知覿面相看處，洞水西流信已通。
立春  其一 李正民
餘閏推遷歲已新，青陽不待月加寅。朔風卷雪寒催臘，和氣消冰早變春。細餅堆盤随舊俗，磔牛當路樂村民。流光衮衮催人老，心地閒來只任真。
立春  其二 李正民
七始初華國令新，芸芸品彙達于寅。葭灰潛動先占候，柳眼偷開早報春。曾見花枝沾近侍，且頒寛詔澤編民。鏡中鬢髪蕭蕭改，却羡松筠自葆真。
次韻邢丞立春 李正民
一望東郊草色勻，暄然和氣物皆春。發生青陸權輿始，恢復皇州送喜頻。勝鏤金花人漸老，盤堆生菜味尤新。賡歌共睹中興日，擊壤難酬堯舜仁。
書花蕚集後 李正民
二李詩名播浙東，二車豪邁氣争雄。霜臺健筆凌騷雅，鳯沼餘波入古風。賦就崧髙辭並美，集編華蕚句皆工。龐眉書客遺音在，白玉樓成事已空。
快閣 李正民
萬里長江勢若傾，登臨仍值雨初晴。前山依約雲方斂，遠樹參差晚更明。禪榻靜尋僧舍宿，扁舟閒傍釣磯横。時危滿目傷心事，誰把留犁再歃盟。
中秋對月 李正民
流年苒苒又秋中，對酒何須念固窮。颯颯西風破殘暑，迢迢銀漢瀉長空。一輪已見今宵滿，千里寧知此意同。名姓舊聞題斧扆，重看通籍大明宫。
行縣福清憇廬山院竹軒用壁間韻 李正民
伏雨闌風倦暑途，傍簷疏竹暫清虛。藍田頗畏趙卿日，裹飯頻經乾竺居。過嶺黄雲收䆉稏，隔溪烟瞑點舂鉏。山川信美懷吾土，何必臨川更羡魚。
風雨 李正民
淒淒風雨卷重茅，幽徑荒涼杞菊凋。媚學僅能延趙子，言詩何遽失參寥。人情狙詐真難測，愁緒牛毛未易消。靜閉柴門誰與晤，惟堪痛飲讀離騷。
括蒼泛舟 李正民
一溪春水碧潺湲，舟泝奔灘激浪喧。雨洗隴苗何限綠，日催林杏不勝繁。峰巒環合疑無路，草木蒙茸忽見村。自歎經年久爲客，靜聼啼鳥更消魂。
邦求置酒賞梅 李正民
短籬深院獨開遲，似恐芳心别有期。細雨班班珠濺淚，苦寒戚戚玉消肌。數枝屋角爭先見，萬點墻陰爛漫披。冷艶清香能幾許，虛堂猶得薦瑶巵。
再賦 李正民
破臘開花苦恨遲，雪中辜負賞心期。鉛黄猶見塗嬌額，獺髓應難補病肌。淚滴玉容空寂寞，粧成半面已離披。莫教點綴蒼苔地，要對殘芳釂屈巵。
賦雪  其一 李正民
六花撩亂似飛蓬，落處寧分室與宫。墨突不黔非减爨，秦烏變白罷盤風。華顛欺我三千丈，勁氣輸他十八公。待得燭龍銜耀至，冰消雲卷靜歸空。
賦雪  其二 李正民
深巷髙眠路不通，誰知車騎謁王宫。威凌布被秋宵雨，色比麻衣曹國風。亂撃鴈陂思李將，閑披鶴氅憶王公。淒涼惟有詩人苦，忍凍孤吟四壁空。
和趙表之大監對雪  其一 李正民
韜霞掩日冷雲同，恍惚身遊銀色宫。善巧作花輕墮砌，强名解舞漫随風。四郊普覆沾豐澤，萬室平分荷至公。興減有時無著相，觀空是色色還空。
和趙表之大監對雪  其二 李正民
瑶花飛舞下洪濛，冷落茶煙古佛宫。剪水装花俱是幻，開簾入隙總因風。門無行迹知袁令，坐擁重裘屬衛公。遙想凈名禪榻上，蒙頭端坐萬緣空。
再賦  其一 李正民
寒威逗曉入簾櫳，亂雨天花帝釋宫。皜皜易汙休擁篲，紛紛何似祗從風。能文誰復延枚叟，乘興真宜訪戴公。老去映書無眼力，夜闌惟喜月當空。
再賦  其二 李正民
靄靄雲衢凝不通，人間化出玉華宫。汗漫光轉方輿地，淅瀝聲随廣莫風。飛絮比輕知酷似，寒梅妬潔諒非公。已占三白爲嘉瑞，愁殺貧家甔石空。
對雪 李正民
朔風千里凍寒雲，三白呈祥副所聞。洒處蕭蕭仍淅淅，風來靄靄復雰雰。糢糊碧瓦俱同色，挺特疏梅自出羣。忽憶去年詩酒會，鄒枚司馬盡能文。
舟中值雪 李正民
百里清波一葦航，茅簷燈火照漁梁。寒吹褐袂風頭急，夜洒篷窗雪片颺。乘興去尋戴安道，異書思見蔡中郎。胸懷礧碨須傾倒，樽酒相看氣味長。
酬德邵 李正民
三年絕域寄孤身，齧雪吞旃踵昔人。琴奏南音惟念楚，雞鳴中夜忽離秦。重來澤國尋漁父，免向沙埸逐鴈臣。好在五湖波浪闊，解纓濯盡塞垣塵。
送李及甫侍郎知筠州 李正民
珥筆風聲播上流，舊聞道院頗優游。好將省闥彌綸手，聊寄朝廷共理憂。闔境鈎鋤知少盜，他時襦袴會騰謳。自慚爲郡無佳政，且作盧敖汗漫遊。
送明仲舍人知邵州 李正民
凛然氣節壓冰霜，經歲朝紳惹御香。吾道難行驚俗眼，斯文將堕振頽綱。他年致主千秋鑑，此日榮親太守章。父子相仍居兩省，萊衣歸奉凍醪觴。
奉和元叔錫服 李正民
榮路回翔莫歎遲，郊居連歲捧泥芝。虎符已被新章綬，茜紱猶循舊品儀。應佩寶瓶三日寵，却同顯祖四明時。一門豐澤知難報，就日傾心比露葵。
寄和叔 李正民
蹤迹飄然寄海隅，往來寧復論親疏。風烟冷落漁樵市，鐘磬蕭條釋梵居。卜築擬爲常侍賦，干時休奉子公書。泰亨乃見能連茹，剝極安知不得輿。蹭蹬且同棲櫪馬，噞喁真類失波魚。男兒所患無能爾，窮達終應有命與。戰伐干戈誅猰貐，急難兄弟困雝渠。敢忘越石思梟虜，終學陶潛自荷鋤。婢膝奴顔焉敢比，蠟言梔貌亦羞予。嵇康豈肯爲尸祝，楊意何能薦子虛。流落丹心徒許國，衰遲華髪漸盈梳。勿驚歲晚多懷感，處順安排樂有餘。
送艾若訥赴青田  其一 李正民
驂鸞駕鶴上青田，萬壑千巖古洞天。堂上絃歌真吏隱，不愁淮浦有風傳。
送艾若訥赴青田  其二 李正民
春光欲動草芊芊，水綠山青上瀨船。若使周公但茅屋，雪袍寧醉楚江邊。
元叔易去假服戲作 李正民
幾歲飄零領外祠，新銜不带假銀緋。尋魚不管嬌癡女，措大從來自綠衣。
題大安驛詩大安驛距信州分水嶺二十五里壁間有鮑娘題詩云雞聲哽入江南路柳暗鶯殘别是春因題  其一 李正民
平生未省歷甌閩，疊巘層峰困旅人。珍重鮑娘詩句好，江南别是一家春。
題大安驛詩大安驛距信州分水嶺二十五里壁間有鮑娘題詩云雞聲哽入江南路柳暗鶯殘别是春因題  其二 李正民
兩州水向嶺頭分，入眼溪山處處新。春色故應無彼此，江南未必勝甌閩。
訟牒 李正民
決遣慚非朱子元，紛紛訟牒擁輶軒。自嗟虚忝皇華使，材拙將何廣上恩。
餘杭泛舟 李正民
滮田苒苒新苗出，烟隴翛翛宿麥黄。正是春晴蠺月好，家家織婦採柔桑。
校舊書 李正民
塵垢紛紛漫掃除，可憐乾死蠹書魚。何須更待青藜照，只合齋心讀誤書。
趙表之創葺禪寂之室以名求詩  其一 李正民
誰知至寶秘冥山，費盡聰明覓轉艱。漫說化城爲止息，我今已得髻珠還。
趙表之創葺禪寂之室以名求詩  其二 李正民
徧覆包容等太空，乾坤都在範圍中。須知一點靈臺地，妙湛圓明未易窮。
呈趙表之大監爲祥符藏基也 李正民
凡聖同居亦偶然，誰知龍藏結良緣。聞公舊有談天口，爲借深潭五百年。
木魚 李正民
華鯨祗爲催晨粥，想像滄波夜不冥。香飯已聞鐘鼓響，何須呼喚若丁寧。
書河東李驤事 李正民
君既擇臣臣擇君，胡爲委贄事愚人。李生若是真王佐，豈向偏方遽殺身。
題鹿苑寺一撃軒  其一 李正民
本來無物可修治，一擊當年何所知。拱手問師都不語，等閒拈起布毛吹。
題鹿苑寺一撃軒  其二 李正民
列戟排鎗幾百竿，森森直節逼人寒。從初一擊心方悟，篩月吟風盡可觀。
題羊裘軒詩 李正民
世祖馳驅復漢家，故人髙臥老烟霞。至今只說羊裘好，拜衮誰思鄧仲華。
題丞廳清節軒詩 李正民
新種修篁翠葉稠，凜然清節坐驚秋。官曹咸類崔斯立，風味仍同王子猷。暫卻鷺鵷仍退食，鸞凰此日小遲留。吟哦自是公家事，我亦身閒愧食浮。
扈從航海 李正民
雲濤雪浪蹙天浮，隱隱征帆去未休。蛟蜃伏藏舟楫穏，將軍何用說防秋。
友人來詩有紙價髙之句次韻 李正民
文章小技等秋毫，鄙作空令筆史勞。聞道東家方給札，柯籐穀楮兩相髙。
觀近報 李正民
眼看時事又更新，尚對黄花笑逐臣。鳬鴈去來緣底事，功名真復付何人。
因客話有感 李正民
女子爭桑事至微，兩國暴骨實堪悲。太行孟門豈嶄絕，坐覺人情尤嶮巇。
破賊凱歌八章  其一 李正民
兩宫北狩未能歸，歲歲愁看塞鴈飛。馬上勤勞天子詔，莫教霜霰拂龍衣。
破賊凱歌八章  其二 李正民
淮南千里少遺民，萬頃膏腴變棘榛。闢地營田真上策，稻粱已見滿倉囷。
破賊凱歌八章  其三 李正民
萬幕如雲振鼓鼙，角聲嗚咽馬驚嘶。亞夫持重惟堅壁，應爲桑榆太白低。
破賊凱歌八章  其四 李正民
聞道淮西遏賊鋒，捷書半夜到行宫。投戈盡是三齊士，不用鯨鯢志武功。
破賊凱歌八章  其五 李正民
簽軍五萬立降旗，虜將倉皇去莫追。已出壽春三百里，將軍旋旆整歸師。
破賊凱歌八章  其六 李正民
君王聖武自臨戎，諸將歡呼戰必躬。不是江頭旗鼓出，退師安得却成功。
破賊凱歌八章  其七 李正民
再歲吴門賦出車，廟堂謀斷兩相符。中興功業休嗟晚，收復關河是壯圖。
破賊凱歌八章  其八 李正民
皇朝德澤浸寰瀛，僞虜乘時敢抗衡。南北生民皆赤子，自然不戰屈人兵。
至嘉禾 李正民
溪山繚繞踰千里，水陸馳驅閱五州。不是江鱸勝肥羜，此身那肯便東遊。
覧史  其一 李正民
塞侯微巧爲求名，司馬巧宦至九卿。汲黯戇直安仁拙，千載悠悠誰重輕。
覧史  其二 李正民
廷尉結襪名愈重，力士脫靴讒遽臻。君子小人所懷異，擇地而行乃保身。
覧史  其三 李正民
司馬萬事只稱好，司空老矣三宜休。處世何庸誇蹇蹇，濟時無術早抽頭。
覓松江水 李正民
啄腐吞腥聊當肉，消煩止渇必資茶。憑君爲汲松江水，活火煎來泛乳花。
鄭相家遇盗僑年以貧訴于朝得倅泉州 李正民
當衢甲第起青烟，曾見升平富貴年。一旦淒涼人事改，不勞優孟戲君前。
移桃栽晚發 李正民
綠葉盈條巧剪裁，餘花猶有兩三開。新來試手移桃李，待向茅堂取次栽。
大姓輸錢詩 李正民
大姓輸錢欲贍軍，州符縣帖閙如雲。于今却羡鍾山老，用盡經綸得二分。
蘭溪懷和叔 李正民
山遙水闊方通婺，筍嫩魚肥已勝衢。寄語長潭隱君子，别來薇蕨味何殊。
慈雲老人 李正民
白足蒼顔老行全，曾随逐客海南邊。願將一滴曹溪水，救取城中劫火然。
瓶花 李正民
折得寒梅全未開，銅瓶貯水養根荄。臨鸞競洗晨粧面，疑是春風入户來。
夜半 李正民
虚堂臥聽雨如傾，却訝蟾光透牖明。起喚僕人猶未醒，樓頭撾鼓報三更。
南歸  其一 李正民
淪身絕域久睽孤，投老歸來鬢髪疏。不但髙人能笑我，此生安敢食鱸魚。
南歸  其二 李正民
三年海上牧羊羣，已分沙埸寄旅魂。滿面塵埃人不識，相看惟覺語音存。
南歸  其三 李正民
風霜不改舊茅茨，自悔輕身觸禍機。丈室本來無一物，猶存禪榻待翁歸。
南歸  其四 李正民
黄童白叟喜相迎，底事吴儂亦有情。絕域歸來真異事，幸逢西北罷戈兵。
南歸  其五 李正民
蕭蕭草木映疏籬，猿鶴相看似見疑。大雅保身還自愧，不須更誦北山移。
南歸  其六 李正民
南北飄零三十秋，亂離重到舊揚州。田園蕪沒身空老，却羡如今馬少游。
南歸  其七 李正民
投老耽書未肯休，世間萬緒判悠悠。草堂盖罷渾無事，猶待翻修五鳯樓。
福廷村 李正民
雲海茫茫天一涯，田園蕪沒竟何歸。福廷自可求靈藥，夜月虛傳掩少微。莫訝長鬚尋不得，只緣雙鯉別來稀。三間茅屋何時辦，白髮相看傍釣磯。
大宋中興雅 李正民
炎正中微，泰極而否。邊陲雲擾，中原糜沸。靖康之元，逼我京師。金湯弛備，兵纏紫微。天方佑宋，帝在濟陽。貔貅十萬，左右陳行。旌旗蔽野，戈鋋彗雲。八神警蹕，七萃駿奔。移師商丘，億兆樂推。謳歌獄訟，竭蹶咸歸。爰登寶位，爰紹丕基。兢兢業業，一日萬機。既巡淮甸，乃涖浙江。遣使聘問，原隰相望。兩宮未復，夙夜靡遑。經之營之，十有餘年。戊午之秋，使車來旋。謂彼鄰國，遠達溫言。欲講盟好，厥志已堅。使在淮浦，衆言盈庭。如蜩如螗，如沸如羹。更唱迭和，萬口狺狺。帝若不聞，默與神謀。聖志先定，惟相是諏。軺車戾止，和好是求。復我河南，舊縣與州。疆界方交，左賢被罪。謀臣既殲，信誓中悔。古賢繼之，矜其勇鷙。氛塵冥冥，侵我淮泗。帝赫斯怒，張我皇威。乃敕六將，建爾鼓旗。追奔逐北，于淮之湄。師入陳許，亦反濉渙。兩都震懼，人心冰泮。元戎駃馬，往告于金。羣情愕眙，罔敢來侵。皇天悔禍，殊鄰革心。按兵于境，舊盟是尋。錫以金帛，稛載方舟。皇華絡繹，典禮具修。載書孔明，戎車遄邁。質于鬼神，萬世永賴。龍楯來歸，兆庶雨泣。聖心孺慕，哀恫罔極。百神畢會，纘禹之迹。永祐後昆，山川葉吉。長樂就養，褘衣褕翟。萬壽稱觴，怡心順色。晨羞既進，夕膳載加。天子之孝，修于邦家。歸馬散牛，句戈束矢。大將釋師，軍政咸理。淮濱之民，夜眠晏起。秉爾耒耜，或耘或宣，惟仲山甫。愛莫助之，民鮮克舉。我宋之隆，君臣會通。咸有一德，協于尹躬。中興之功，薰灼夷夏。臣作是詩，以繼周雅。
中興 李正民
中興功業竟如何，決勝終疑算未多。使者出疆思陸賈，君王當饋憶廉頗。深思社稷堪流涕，聞說風塵合枕戈。自嘆書生無遠略，五湖煙浪整漁蓑。
送汪彥章之宜興 李正民
春江渺渺草芊芊，曉色晴嵐映客船。結綬相先真偶爾，盍簪易失故依然。獲麟筆削閑中斷，吐鳳文詞海外傳。行李同途不同發，消魂回首各風煙。
句  其一 李正民
黄樹性堅正，枝葉已剛願。三十六旬久，增生才方寸。今何成修林，左右映霞蔓。良材豈一二，所期在不鈍。
句  其二 李正民
令人卻憶漫浪翁。
句  其一 方維
青膽雄於金斗大，赤心堅比鐵山高。
句  其二 方維
身在江城抑何暮，心遊魏闕不崇朝。
句  其三 方維
垣墉角占樓臺近，城郭心藏洞府深。
晚醉口占 譚知柔
晚醉扶筇過竹村，數家殘雪想法籬根。風前有恨梅千點，沙上無人月一痕。
絕句  其一 譚知柔
麥隴風來翠浪浮，霏微小雨似深秋。野亭終日捲簾坐，清樾對啼黄栗留。
絕句  其二 譚知柔
漫郎無處覓歸田，江北江南水拍天。斗摟十年塵土夢，秋風吹上釣魚船。
絕句 譚知柔
低昂綠樹春驕我，偃蹇青山氣壓人。遠山故作低眉恨，好鳥能爲緩頰聲。
練湖春霽 譚知柔
春入池塘綠漲初，蒲根水暖戲鷗鳬。雜花開處自深淺，細雨漾空如有無。風外鍾聲聞遠寺，柳間帆影出平湖。冥搜竟日耽佳句，不負宗生來畫圖。
存目 譚知柔
詩題：印纍纍首句：印纍纍，綬若若。
五洩山 郭亢
不到茲山三十年，重來風物自依然。兩源秋色排千嶂，五級泉聲落半天。絕唱尚傳閑老句，幽棲猶想默詩禪。回頭迥與塵寰隔，何必蓬萊始是仙。
和榴皮題壁韻  其一 郭椿年
回仙畫像留東壁，薜荔團圞拱尺餘。昔日丹青今是否，斷編何處覓全書。
和榴皮題壁韻  其二 郭椿年
欲知古寺傳神處，便是東庵飲酒餘。誰道逍遙蓬島客，最能提唱竺乾書。
和榴皮題壁韻  其三 郭椿年
百歲光陰殊迅速，滿堂金玉謾謳吟贏餘。豈無白日昇天事，未有陰功紫府書。
題王司理持平堂 王俊
淑問皋陶晞在泮，奉公不撓幕中參。仰思弼教刑明五，深念求情法以三。虞詡爲卿宜有自，于公比德蓋無慚。圄空草茂庭柯綠，行詠甘棠踵召南。
依韻和董彌大郎中禱雨詩 王俊
雷嗔旱魃藴煩冤，海底驅龍碧浪翻。飛上九天作霖雨，端知昭格佑宸軒。
林塘雙頭蓮  其一 雷孚
綠柄亭亭拆兩枝，開花成實亦如之。詩翁想像渾無事，疑是昌宗總角時。
林塘雙頭蓮  其二 雷孚
一幹雙花一撲紅，穠花彫盡兩心同。紅成珠實心猶苦，疑是英皇怨舞宮。
遊鯉湖 張𨊠
暝雲竹逕濕蒼苔，巖頂珠宮絕點埃。澗水遠分山色斷，林猿時带笛聲來。唐朝百載惟詩在，漢事千年若夢回。湖鯉猶傳靈異跡，無人不道是天台。
曉望  其一 盧奎
武陵都會俗豪奢，井邑雲連幾萬家。東望李洲餘橘實，西迎秦洞出桃花。宦游稔識衣冠盛，罷去猶憐道路賒。十九年來人事改，暮山依舊鎖煙霞。
曉望  其二 盧奎
郡枕寒江臥虎形，池饒千里勢寬平。曾勞秦楚雄吞併，幾誤孫劉力戰爭。尚憶笙歌遊綠野，豈期牛馬牧蕪城。夕陽杖策閑登賞，懷古觀今一愴情。
曉望  其三 盧奎
郭外臨沅一水長，朝宗東下合瀟湘。昔觀競渡皆遊舸，今聽鳴鼙盡戰航。自古勝妖無過德，到頭兼弱亦因強。看看一洗腥羶盡，千里還聞有芷香。
自詠 任忠厚
有個官人靡恃己，著領藍袍罔談彼。面上带些天地玄，眼中更有陳權委。
萬歲山 吳致堯
赤藤可扶險，青藜堪照書。老師竟何爲，暮齒隨安車。
五蓋山 吳致堯
紫蓋修連延，五峰似隨軒。何如惠我民，飛雪遍岡原。
聖壽寺 馮安上
特起孤峰聳白雲，又環雙澗隔紅塵。枯崖有字唐元傑，古廟無碑舜二臣。草木怪靈千種藥，山川濃秀四時春。邦人競效封人頌，寺額金書聖壽新。
凌煙嶂 馮安上
南山山下多佳石，過眼欣逢詩黨齡得。最憐小嶂隔窗前，透出煙光露秋碧。
石門 洪壯
鎖斷山川秀，包藏雲霧深。只留禪客在，不許俗塵侵。
半月池 洪壯
鑿破蒼苔地，灣灣月半邊。既能清到底，何必十分圓。
擁秀堂 洪壯
松带飛雪暮，簷支落日閑。重巖看不厭，絕勝五臺山。
應制詠菊 黄宣
可訝東籬菊，能知節候芳。細枝青玉潤，繁葉碎金香。爽氣浮朝露，濃姿带夜霜。泛杯傳壽酒，應共樂時康。
括蒼洞 林晨
落日泉聲咽梵宮，依簷山色翠摩空。劉晨去後門長啟，時見桃花滿地紅。
止齋即事 婁寅亮
居與仙巖鄰，未悉仙巖路。片棹偶相及，山僧頻禮數。指點覓餘跡，行行道其故。是爲梅雨潭，排空成瀑布。常生六月寒，輶軒每相顧。嗟哉往來者，寧不忝尸素。
講易 丘程
易理分明在畫中，誰知易道畫難窮。不知畫意空箋注，何異丹青欲畫風。
題大慈寺 陸煥
天下紛紛吹戰塵，我來佛隴悟修身。依然猿鶴如相識，知是山中幾世人。
句  其一 歐陽燾
冰井有泓閑潄玉，火山無焰謾生煙。
句  其二 歐陽燾
恭公遺治傳耆舊，元結雄文載簡編。
辭官 余嗣
試把人間比夢間，也須回首舊家山。人生待足何時足，未老偷閑卻是閑。
南龕山 鄭之才
一本修柟出萬蓬，挺生綿邈尚誰窮。胡爲壯烈思嚴老，雅愛甘棠學召公。惟德自應存庇蔭，企賢那不念英雄。要知遺躅傳無盡，時聽龕崖度遠風。
句 楊友
可憐鱗細閑驚躍，誤把新蟾作釣鈎。
重遊超化寺 黄覲
西山背水古招提，經歲重來覓舊堤。槭槭鼓秋黄葉下，陰陰結雨黑雲低。平生恐負林泉約，明日還愁步履迷。睡足一甌湯餅滿，更休作禮問曹溪。
句 政和太學生
博陵公子真文虎，占斷儒官第二人。
句 范溶
蘭汀六雁圖。
草堂 黄檥
徑入小庭迂，登登豈按圖。主人緣雅趣，有客愛規模。鷗與鄰翁狎，船從稚子呼。何當迎接汝，有夢隔江湖。
送士特兄下第之衡湘 李綱
都城三月春暮時，通津兩岸楊花飛。送君結束適南楚，使我歎息生長悲。男兒功名致須早，夫子聲譽久已馳。文章黼黻雖自許，時運齟齬將安施。霜蹄暫蹶未爲失，雲翮髙舉終非遲。人生且求適意處，天命會有不否期。瀟湘千里渺煙浪，浮家早逐秋鴻歸。娥英事實素難考，來時爲讀黄陵碑。
子房 李綱
漢楚存亡談笑中，子房初不有其功。閉門辟穀思輕舉，肯歎淮陰犬與弓。
讀楚元王傳 李綱
設醴當年爲穆生，偶忘微禮便辭榮。固知申白無先見，衣赭髠鉗始自驚。
謁告迎奉聞親闈有醴泉之除不勝慶抃作詩寄叔易季言二弟 李綱
薄宦便甘旨，兩載官南徐。江山富佳致，足以爲親娛。昆弟盡在傍，承顔懽有餘。寧知驛書召，結束趨征途。旅食寓京華，夢想懷庭除。宸恩賜清燕，天語聞都俞。蘭省幸備員，匪才慚冒居。思親動歸興，謁告之東吳。曉出通津門，輕舠泛汴渠。鶯花已爛熳，榆柳正扶疏。去去指苕霅，行行遠神都。中途聞吉語，動色觀除書。天子隆孝治，朝廷優老儒。犬馬志欲養，獲此伸區區。丘山恩施重，螻蟻輕捐軀。寓書東飛鴻，早早達吾廬。季也在親側，援琴方舞雩。聆音想慰懌，具駕無踟蹰。會言亦近止，期以薫風初。
奉酬胡俊明博士見寄 李綱
載筆螭坳侍九天，謫來山澤作臞仙。鳴岡敢並喈喈鳯，感氣聊同嘒嘒蟬。引義每慚爰叔直，著鞭常恐祖生先。庭闈一去三千里，自歎飄零曷日還。
用前韻留别諸弟 李綱
久陪鴛鷺日朝天，却愛江湖作散仙。但有園林種松菊，便勝冠冕著貂蟬。棣華春早相輝映，鴈序風高自後先。暫此睽離休悵望，爲荒三徑徯予還。
同叔易季言遊虎丘寺邂逅何得之 李綱
理櫂適閩粤，虎丘聊艤航。霜林正搖落，翠柏森成行。入門躡磴道，喬木間疏篁。秦帝試劍石，破瓜分路傍。生公雨花臺，說法今不亡。蒼蘚衣峭壁，枯荷響迴塘。遂遊劍池上，毛髮森以張。沈沈下無底，疑有虬龍藏。鐫削露天巧，胚胎勞混茫。清奇儼圖畫，祕怪叵測量。薜荔疊秀色，枇杷吐幽香。行行造梵宇，金碧相熒煌。危脊聳古殿，長腰曼脩廊。憑虛架雲閣，鑿險通禪房。開軒俯吳會，蜂窠繚池隍。風煙寄遠目，心逐征鴻翔。列岫靄遥碧，平湖湛孤光。追尋殊未倦，策杖登崇岡。幽獨詩句苦，闔廬丘塚荒。五聖瞻象設，羽泉酌甘芳。西庵何閑寂，修竹自蒼蒼。脫履足生繭，解衣汗如漿。却攜二三子，置酒白雲堂。念舊已悽惻，感時增慨慷。况我方遠涉，狷介懷剛腸。一杯且相屬，世事都茫茫。冠冕志已冷，山林興偏長。逝將脫羈束，超然傲羲皇。斯遊信清絕，去去何時忘。
吳江五首  其一 李綱
重過松江憶舊遊，依然風景照行舟。危橋跨水虹垂影，髙閣憑虚蜃吐樓。渺渺衝煙歸釣艇，輕輕點浪舞沙鷗。暮天横笛江村起，激烈能令逐客愁。
吳江五首  其二 李綱
木落水寒天氣清，江湖合處一橋横。波濤萬頃琉璃滑，欄檻千尋螮蝀明。茶竈筆牀隨陸子，蒓羮鱸鱠憶張生。他時若我歸來後，定向江頭事釣耕。
吳江五首  其三 李綱
返照澄波徹底明，江邊弭櫂若爲情。風煙漠漠無今古，舟檝紛紛盡利名。潮落片帆歸浦嶼，雲寒一鴈過江城。孤臣放逐三千里，此去龍津尚幾程。
吳江五首  其四 李綱
繫纜江頭日脚沈，鱸肥酒美只孤斟。長橋千步風濤穩，横笛一聲煙水深。契闊離親寧素願，迂愚報國祗丹心。遠遊自是男兒事，更把離騷細細尋。
吳江五首  其五 李綱
鱸鄉宜曠望，煙靄起層陰。謳軋櫓聲急，蒼茫江色深。歸潮寒入浦，宿鳥暝投林。誰識登臨意，愁來遽不禁。
過吳江阻風遊寧境寺 李綱
扁舟渡松江，慘淡天色惡。勝遊得禪房，曠望倚虚閣。軒楹俯巨浸，雲水互參錯。長風駕驚浪，飛雪相噴薄。未應神龍怒，端有蛟鼉作。片帆天際來，飄忽如隕籜。波濤浩無涯，撐突殊不愕。奈何操我舟，惴慄纜添索。蜚廉也世情，逐客正落寞。深夜始歸眠，蓬窗聽鳴鐸。
松江第四橋 李綱
松江第四橋，風雨不可過。下有百尺蛟，蜿蜒枕橋臥。窟宅據要津，口腹長饑餓。毎憑波濤勢，能作舟檝禍。安得佽飛手，坐使神姦破。往來水無虞，時鼓清江柁。
操舟 李綱
吳兒便操舟，衣服皆楚製。出沒波濤中，端如履平地。江湖渺千里，鼓柁等遊戲。臨深詎保身，涉險惟射利。天風難與期，飄驟出非意。傾覆瞬息間，永爲魚鼈餌。願言戒畏塗，巧手不可恃。
雜興四首  其一 李綱
邑犬驚行客，林烏啼曉霜。山村雲冉冉，澤國水茫茫。移櫂輕舟穩，鈎簾野興長。誰知因謫宦，得到雲水鄉。
雜興四首  其二 李綱
肅肅歳華暮，霏霏烟靄深。輕冰依淺渚，寒日映疏林。故邑懷親日，扁舟去國心。凝眸無限景，愁絕不成吟。
雜興四首  其三 李綱
片帆隨鳥翼，離恨滿江鄉。風細雲衣薄，日斜波影光。牧童寒哨笛，漁艇静鳴榔。景物正清絕，桑榆還夕陽。
雜興四首  其四 李綱
暮天來遠色，行客尚貪行。櫂急浪花碎，月髙雲縷輕。巢烏棲更起，漁火暗還明。獨寢不成夢，夜寒聞鴈聲。
韓賈 李綱
退之守潮陽，戚嗟見章表。賈生傅長沙，自廣託鵩鳥。拘達言雖殊，均爲未能了。今我謫龍津，管庫素所曉。粗令職事辦，便覺溪山好。燕坐一室間，妄念悉除掃。豈復計窮通，端亦忘壽夭。回觀古人心，頗歎二子小。
田家四首  其一 李綱
江村烟水遠，茅屋兩三家。斷岸垂衰柳，疏篁隱細沙。田疇賸秔稻，網罟足魚蝦。不識宦遊味，見人還歎嗟。
田家四首  其二 李綱
場圃事方畢，稻粱成已勤。兒童自逐逐，雞犬亦欣欣。啼鳥霜林暮，臥牛烟草昏。田夫樂歳稔，斗酒共醺醺。
田家四首  其三 李綱
柴門臨小浦，竹徑遶幽荘。雨剪葵韮滑，夜舂秔稻香。年豐飽妻子，日夕下牛羊。誰識田家樂，拂衣歸興長。
田家四首  其四 李綱
誰謂田家苦，田家樂甚真。鷄豚燕同社，簫鼓祭瘟神。髙廪方有歲，西疇行復春。但令租賦足，終老得相親。
嘉禾道中遇夏侯子陽 李綱
京華契闊已再冬，扁舟野岸欣相逢。天寒水遠飛霜風，談笑坐覺迴春容。年踰七十兩頰紅，真氣上泝泥丸宫。剖符南海窺祝融，欲求丹砂訪葛洪。問予執筆侍九重，胡爲謫墮溪山中。迂愚久合親耕農，君恩未報徒忡忡。飄零孤跡隨斷蓬，他日相憶看雲鴻。
初到臨平見山二首  其一 李綱
我見青山若故人，峰巒照眼自相親。只應今日愛山意，便是他時傲世因。點綴白雲春縹渺，縈迴綠水晚奫淪。君恩若許歸田里，定卜山間老此身。
初到臨平見山二首  其二 李綱
孤舟渺渺兩山間，終日鈎簾只看山。落日半銜霞未散，疏林遠暝烏初還。悽凉離恨誰能寄，浩蕩詩愁自莫删。賴有青山可人意，與君相對且開顔。
小雨 李綱
小雨晚初急，暝雲深不收。霏霏暗煙樹，索索響篷舟。山色增遠翠，漁蓑生暮愁。凄凉蘇季子，寒覓敝貂裘。
將次錢塘 李綱
歲晚飄零日，舟行杳靄間。江鄉多霧雨，風物近湖山。獨鶴徊翔久，飛雲自在閒。遠遊殊未已，蕭颯鬢毛斑。
靈隱宫 李綱
我昔曾遊飛來峰，白猿晝掛峰上松。曄然靈光如彩虹，鐘磬自響金仙宫。宦遊漂泊西復東，雖欲再到無由從。帝居鈞天陋瀛蓬，螭坳載筆侍重瞳。逆鱗聊試摩神龍，謫墮劍浦山重重。征鞍來此尋舊蹤，恍如夢落煙霞中。朱樓寶殿飛玲瓏，寒泉幽石欣相逢。門前池館虛含風，一洗塵慮清心胸。明朝南去隨征鴻，惆悵勝遊回首空。
望潮 李綱
樟亭一望浙江潮，震地凌空氣象驕。十萬軍聲來海嶠，三千銀界混煙霄。素車白馬縱横騖，翔鷺飛鷗散漫飄。好是波平風穩後，一帆千里不崇朝。
自哂 李綱
自哂何爲者，南遊亦偶然。未登離垢地，端有散花天。遇境聊爲戲，安心不離禪。幽懷誰與共，深炷一爐煙。
張南仲置酒心淵堂值雨 李綱
自别西湖日置懷，却因謫宦得重來。雲深不見孤山寺，風急難乘搖碧齋。未放幽情窮水石，且將離恨泥樽罍。勝遊須徧山南北，何日晴天爲一開。
北望 李綱
迢迢休北望，汨汨正南遷。出處豈無意，阨窮那問天。銷愁憑酒醆，遣興賴詩篇。詩酒吾家事，從今號謫仙。
長至 李綱
黄鍾之宫萌一陽，萬彙滋發猶潛藏。書雲詎復别祥異，揆景漸可知舒長。閉關不行著易象，客子倦遊悲故鄉。周南太史長太息，禋祀無因陪祼將。
渡浙江 李綱
理櫂適桐江，隨潮過魚浦。山寒雪猶積，江迥月初吐。御氣凌煙霄，乘槎渡星渚。空濛老龍吟，髣髴翠蛟舞。境清人自愁，夜静氣尤古。獨坐不成眠，霜晴聽津鼓。
桐江行贈江致一少府 李綱
放浪江湖乃吾樂，羈束軒冕非所榮。謫官去爲劍浦吏，鼓柁遂作桐江行。艤舟浙岸候潮至，百越微茫煙水外。波横天際海倒流，噴雪驚雷聲震地。須臾風軟潮已平，片帆去逐飛鴻輕。櫂謳四起日西落，暮天杳杳惟參横。江山蒼蒼負殘雪，江水茫茫浸寒月。誰云逐客苦悽凉，今我斯遊最奇絕。清晨弭櫂桐君廬，溪光山色世所無。故人見我一笑粲，殺雞爲黍聊相娛。嗟予仕宦等遊戲，斷梗飄蓬本無蔕。但令景物供吟哦，出處窮通何足計。此行幽討殊未闌，滿目疊疊皆雲山。鷺飛魚躍石齒齒，今夜且宿嚴陵灘。
覺度寺 李綱
夕發富春渚，朝次桐君廬。桐君採藥地，今作僧家居。石磴上窈窕，林芿下扶疏。山根二江合，清波見遊魚。霜晴響鐘磬，日落歸樵漁。客從何方來，弭櫂聊踟蹰。清景難久駐，悵然還問途。
嚴陵灘下作二首  其一 李綱
世祖龍飛萬國朝，故人依舊隱蓬蒿。羊裘肯換貂冠貴，釣石終齊鳯闕髙。共宿客星親帝座，貽書直氣壓時豪。東京臣子多名節，皆自先生鑄此曹。
嚴陵灘下作二首  其二 李綱
帝座髙懸漢客星，樵漁今亦想英聲。釣臺直下三千尺，誰謂先生只釣名。
蘭溪訪吳聖與不遇 李綱
夕次蘭溪縣，溪山照眼明。雲端雙塔聳，烟際一橋横。久旅易悽感，舊遊如隔生。故人尋不值，飄泊若爲情。
陸行 李綱
水落石出溪難行，捨舟束装趨路程。徒御諠呶烏雀噪，衣冠瓌偉兒童驚。天寒野迥怯霜露，日暮途遠傷蓬萍。我生胡爲浪自苦，濁酒且向燈前傾。
水磑 李綱
鑿木爲機運不休，溪邊疊石駃溪流。但知隨水能旋轉，肯道舂糧不自由。輪輻詎爲君子器，機關端與小人謀。方知抱甕漢陰老，混沌何須是假脩。
戲爲吳語 李綱
莫問儂家作底愁，細思今古事悠悠。只因讀得數行字，便覺分爲一世憂。問舍求田須更以，濟時澤物且能休。梁谿幸有閒泉石，正好歸來作故侯。
絕句 李綱
殷侯左降惟書字，陸相南遷不著書。今我新詩三百首，坐令二子覺區區。
次退之藍關韻 李綱
奏疏螭坳上九天，謫官劍浦路三千。披陳肝膽成微志，跋涉山川賴壯年。緬邈寄書黄犬後，凄凉陟岵白雲前。君恩欲報知無所，清夢時時到日邊。
三衢道中 李綱
行色虛無裏，人聲煙靄間。浪紋來縠水，地勢逼柯山。淺瀨通舟澀，飛橋跨石彎。風髙雲冉冉，灘急水潺潺。野迥松篁秀，境幽雞犬閒。輕装因路險，隱耳覺言蠻。村釀酤來薄，溪鱗買得慳。浦晴鳴鴈浴，林暝舞鴉還。寺僻殿閣古，堂虛苔蘚斑。僧房清夜宿，幽夢到鄉關。
雜興三首  其一 李綱
日出霜晴鳥雀呼，束装還復戒征途。黄牛傍岸將孤犢，花鴨浮溪引衆雛。橋斷水寒尋野艇，路迷山曲問田夫。遠遊看盡溪山景，待向龍津書作圖。
雜興三首  其二 李綱
歲晚南遷殊未央，曉寒霜霰濕征裳。煙籠山彩遠增翠，風皺溪瀾細漾光。嶺雪未銷宫頞粉，野梅初發御鑪香。誰憐飄泊螭坳史，曾向鈞天侍紫皇。
雜興三首  其三 李綱
盡日籃輿山水中，毎逢佳處慰飄蓬。拂雲古木陰陰日，夾岸脩篁細細風。遠岫長溪千里碧，斷霞殘照半天紅。殊方景物隨時好，却恨登臨無與同。
戲成絕句三首  其一 李綱
山色黛眉遠，溪聲玉珮珊。溪山憐逐客，故爲結清歡。
戲成絕句三首  其二 李綱
粼粼溪底石，五色粲堅圓。安得女媧手，錬之將補天。
戲成絕句三首  其三 李綱
小艇渡行旅，往來終日操。但令人利涉，寧復計劬勞。
偶題 李綱
日照溪光碧起鱗，溪頭鴈鶩自成羣。可憐獨鶴歸何處，萬里相隨一片雲。
玉山道中五首  其一 李綱
悠悠征騎渡溪巖，跋涉艱難分所甘。泉石幾時歸水北，風煙今夕過江南。日輪杳杳銜青嶂，天影茫茫浸碧潭。猿鳥不知遷客恨，雲間啼叫滿松柟。
玉山道中五首  其二 李綱
石路凝霜白，山村落月纖。溪頭一橋小，煙外數峰尖。髙畝層成級，寒沙軟勝鹽。江南風景好，無那旅愁添。
玉山道中五首  其三 李綱
乍入江南境，登臨慰所懷。山林自平遠，水石巧縈迴。風暖鳥聲媚，日斜雲影開。故人千里别，欲寄一枝梅。
玉山道中五首  其四 李綱
石蘚紅依日，巖松翠耐霜。入溪看岫色，和月認梅香。歲暮旅情惡，夜寒燈影光。勞生真一夢，回首意茫茫。
玉山道中五首  其五 李綱
行李遠瀫水，禪扉依玉山。煙嵐數峰秀，雲水一溪彎。小市晚猶合，疏鐘寒自還。舊遊如昨日，屈指十年間。
望龜峰 李綱
何日清江使，來爲碧落趺。凝眸望霄漢，曳尾謝泥塗。霜曉疑曝甲，雲横如負圖。前知儻可仗，吾欲問玄夫。
述懷 李綱
早遊文翰圃，誤齒縉紳塗。蘭省爲郎久，霜臺奮舌孤。荷知誠特達，勵志敢躊躇。屢賜楓宸對，親蒙御筆除。月卿論鉅禮，柱史進寒儒。黼座當陽日，螭坳載筆初。明堂頒政事，路寢集簪裾。繡案横雕檻，天香夾御鑪。翠華來寶輦，清蹕警嵩呼。法駕臨真館，芳塵從屬車。重瞳瞻日月，粹色仰瓊瑜。侍立親龍衮，書言粲帝謨。視朝崇政罷，勸講邇英餘。麗日明金殿，輕風響珮琚。漏聲寒淅瀝，槐影綠扶疏。紫槖陪時彦，黄扉寓直廬。仙遊疑閬苑，清夢豈華胥。遇事肯懷祿，銜恩寧惜軀。惟慚涉道淺，豈恨與時迂。犬馬知愛主，龜蛇思報珠。未終青史志，一奏皂囊書。誰謂爰絲直，端同汲黯愚。謫官來劍浦，襆被出神都。感激心獨苦，飄零歲已徂。悽悽念終養，冉冉歎征途。四海盡蒙澤，孤臣方向隅。願迴天上照，一起轍中枯。
短歌 李綱
周家柱史本吾祖，唐室謫仙尤所許。垂世空餘道德經，傲時且以詩酒名。我今去作龍津客，學道吟詩真自適。也勝騎馬聽朝雞，晴壓塵埃雨壓泥。
遣興  其一 李綱
遊戲清都不記年，謫來猶作地行仙。龍墀叩額真率爾，石馬繫門非偶然。野寺山莊隨意宿，溪魚村釀不論錢。男兒本有四方志，出處安時休問天。
遣興  其二 李綱
衝涉脩途僕已疲，今宵聊復宿沙溪。心懷浙右家無耗，身在江南路欲迷。孤鶩斷霞晴杳杳，暝煙荒草晚悽悽。登臨誰會悠然意，寒日無言又向西。
遣興  其三 李綱
風景正髙潔，歲律忽峥嶸。岸竹森如束，山田漫已耕。溪寒幽石出，岫遠暮雲横。試問螭頭吏，誰令向此行。
江南六詠  其一 李綱
江南山，秀色晴光杳靄間。一带平凝愁翠黛，數峰孤絕聳煙鬟。
江南六詠  其二 李綱
江南雲，片片飛來湘水濱。愁絕蒼梧鼓瑟女，悵望陽臺行雨神。
江南六詠  其三 李綱
江南月，依然照我傷離别。故人千里共清光，玉臂雲鬟香未歇。
江南六詠  其四 李綱
江南竹，霜霰歲寒依舊綠。誰向溪邊飬籜龍，滴露搖風一林玉。
江南六詠  其五 李綱
江南梅，昨夜溪頭玉雪開。贈遠欲傳千里恨，和煙爲折一枝來。
江南六詠  其六 李綱
江南客，鬢髮蒼浪不堪摘。明時遷逐念前非，一夜愁吟霜月白。
宿信州景德寺禪月堂 李綱
野寺虛堂倚翠微，雲山極目望中疑。溪寒連艦欄干直，日暮髙樓鼓角悲。倒景星河光破碎，亂螢燈火影參差。貫休髣髴英靈在，應笑登臨強賦詩。
巖石村店有石泉梅橘幽雅可愛 李綱
巖下鳴泉淅瀝飛，誰知山店亦幽奇。已過野橘分金日，未見寒梅噴雪時。旋洗雲秔炊白玉，自挑霜菔縷青絲。慇懃賦詠留巖石，他日重來覓舊詩。
上饒道中雜詠三首  其一 李綱
半世區區何所求，南來豈爲稻粱謀。烟嵐遠近濃還淡，石瀨縈迴咽更流。雲外鈎輈聽處好，溪頭略彴渡時幽。何須更論他年事，且把風光慰旅愁。
上饒道中雜詠三首  其二 李綱
鬢毛蕭颯寸餘冠，蒙犯風霜却歲寒。但使孤忠能感激，豈辭遠謫備艱難。蒼蒼雲木留深景，渺渺深溪瀉暮湍。獨坐苦吟山寺冷，照人孤月正團欒。
上饒道中雜詠三首  其三 李綱
漠漠烟村一笛風，溪山都在夕陽中。遥看天色暮雲碧，漸見山頭野燒紅。閩嶺風煙知已近，浙江書問恨難通。暝投山寺憑虛閣，隱耳猶聽響暮鐘。
過鵝湖留贈昌長老二首  其一 李綱
雲山深處到鵝湖，萬木森森一徑紆。日落風髙鐘倍響，煙寒林暝鳥相呼。宗風振起人能繼，祖道流傳德不孤。須信山林真隱地，紛紛朝市更何如。
過鵝湖留贈昌長老二首  其二 李綱
謫宦去爲劍浦吏，稅駕且作鵝湖遊。沈沈梵宇殿閣古，寂寂勝地林泉幽。祖師道場誰繼嗣，妙峰德雲真比丘。夜寒燈下接軟語，却恨行客難淹留。
昌老詢予來歷以詩答之 李綱
休問西來意，吾行日向南。悽悽達磨懴，歷歷善財參。舊事已不憶，新交寧易談。維摩本無語，非是學三緘。
題石井慈濟泉二首  其一 李綱
誰將石洞當泉池，餘溜濺濺落水陂。山骨鑿開蒼瑪瑙，雲腴凝貯碧琉璃。龜浮水面寒光動，竹舞巖端翠影垂。泉石幽奇天下少，祕藏休使北人知。
題石井慈濟泉二首  其二 李綱
巖石嵌空湛碧泉，酌甘鑑静意蕭然。幽深端有神龍穴，虛迥疑藏古洞天。雲影漾波光璀璀，石渠飛溜響涓涓。會須掬取巖中水，洒作膏霖徧八埏。
鉛山道中 李綱
行李踰江嶠，風煙接武夷。地靈嘉木秀，天闊暝雲垂。泉石日相樂，雪霜寒自遲。寄聲山下士，掃壁待題詩。
小溪 李綱
脉脉寒溪徹底明，臨流聊復濯吾纓。風微静愛琉璃色，竹密遥聞環珮聲。漾月下搖金瀲灧，涵虛不動鏡澄泓。自憐逐客難淹泊，不爲溪山景太清。
過紫溪值雪 李綱
明時報國敢懷安，遠謫方知行路難。雲隔江鄉來鴈寂，雪飛閩嶺敝貂寒。韓詩解道藍關恨，賈賦聊憑鵩鳥寛。誰念紫皇香案吏，飄零已覺鬢毛乾。
雪中過分水嶺六首  其一 李綱
寒雲漠漠雪霏霏，正是行人度嶺時。密洒峰巒開玉府，亂粧林木發瓊枝。步髙漸入烟霄路，望遠都迷澗壑姿。回首江鄉何處是，斷蓬飄梗不勝悲。
雪中過分水嶺六首  其二 李綱
閩山髙處却無風，密雪飛雲墮曉空。去路似從銀色界，此身疑到廣寒宫。落梅飄絮來瓊樹，涌浪崩雲疊玉峰。景色幽奇無似雪，平生觀雪此爲雄。
雪中過分水嶺六首  其三 李綱
藹藹層陰送雪來，亂山深處白皚皚。積巖錯認藍田玉，著樹全疑庾嶺梅。光射九霄來夜月，冷凝千嶂蟄春雷。武夷路近須晴霽，爲卷風雲一餉開。
雪中過分水嶺六首  其四 李綱
一夜同雲凝不開，曉寒整轡馬虺尵。千巖萬壑縈紆處，密雪迴風散漫來。愁裏溪聲琴的歷，望中山色玉崔嵬。溪山得雪尤奇絕，模寫無工恨不才。
雪中過分水嶺六首  其五 李綱
瑶妃遊戲水晶房，故剪冰花試曉粧。坐見初平巖畔石，化爲元放隴頭羊。培堆積玉寒光瑩，頃刻開梅冷艶香。好是碧天雲散後，野蟾來助一輪光。
雪中過分水嶺六首  其六 李綱
玉龍耕種素芝田，誤入飛瓊小洞天。璧月珠星争璀璨，瑶環瑜珥鬬嬋娟。水晶宫闕雲腴滑，白玉樓臺霧彩鮮。骨冷魂清難久駐，恍然崑閬夢遊仙。
次大安驛雪霽 李綱
雪霽烟村風滿林，暮天垂影碧沉沉。一輪明月光相射，千里白雲寒更深。寂寞樽盈陶令酒，飄零淚滿仲宣襟。燈殘夜永不成寐，莊舄悽然自越吟。
山家 李綱
青山掩映野人家，翠竹蒼松一徑斜。夜對月鈎沉淺浦，曉看鳥篆印平沙。溪頭馴畜多宜鶩，園裏靈苗可種茶。占盡溪山幽勝處，自將風物向人誇。
將次武夷 李綱
行行路近武夷山，秀氣蜿蜒百里間。蒼石插天雲縹緲，碧溪通壑水彎環。神仙恍惚誰能識，洞府深沉自不關。我向湖中如得路，便應脫屣謝塵寰。
崇安宰見示武夷山圖記 李綱
征軒欲作武夷遊，先借圖經次第求。須信神仙真窟宅，故令峰岫巧雕鎪。四時花木千巖秀，一水波瀾九曲流。明日泛舟山下去，按圖細細問蹤由。
自入閩境值雪默禱武夷君遊山日雪霽有感 李綱
鄙陋安能到古人，寸心潛格武夷君。誓辭叱散蠻溪霧，詩句驅開衡嶽雲。忠讜自應慚吏部，精誠何敢並將軍。氛霾卷盡留殘雪，粧點峰巒意更勤。
趨真亭 李綱
煙霞深處一亭閒，石磴縈紆紫翠間。但覺峰巒勞顧揖，不知身到武夷山。
遊仙溪 李綱
一溪九曲貫羣峰，演漾輕舠淺碧中。杳如誤入武陵去，落花流水山重重。
武夷山 李綱
百里雲山碧玉林，雕鎪融結見天心。幔亭會散笙簫遠，天柱風髙煙霧深。畫鶴獨留青嶂表，林花常發紫巖陰。夢魂清切先曾到，故使飄零特特臨。
幔亭峰 李綱
燕罷虹橋絕世氛，曾孫誰見武夷君。更無裀幕空中舉，時有笙竽静處聞。猿鳥夜啼千嶂月，松篁寒鎖一溪雲。洞天杳杳知何處，翠石蒼崖日欲曛。
天柱峰 李綱
巉巉千丈插烟空，始見天南一柱峰。絕頂霧開擎日月，半巖雲暝噫雷風。俯臨萬壑林芿秀，髙壓羣山氣象雄。誰道共工曾觸折，斷鼇端是女媧功。
洞天穴 李綱
沈沈幽穴閟雲煙，玉宇瓊樓鎖洞天。自向壺中飛日月，更於物外起山川。劉公隱後今誰繼，張湛仙來不記年。紫府若容幽客到，誅茅欲卜隱屏前。
三姑石 李綱
風舞芳林鬢脚垂，朝雲行雨濕仙衣。不知當日緣何事，化石山頭更不歸。
換骨巖 李綱
玄化升真十六天，靈仙蟬脫翠巖前。金堅玉潤留餘骨，密鎖烟霞幾百年。
龍潭 李綱
百丈清潭合兩溪，澄波瑩滑碧琉璃。神龍端向潭中睡，何事能容網罟垂。
獅子峰 李綱
奇石騰拏竹樹蒼，奮髯矯首據崇岡。山深怪底無豺虎，端畏溪頭百獸王。
觀音巖 李綱
銖衣珠珞寶花冠，宴坐翛然山水間。應爲武夷泉石好，不殊海岸補陀山。
兜擔石 李綱
仙人戲睹翠蛾眉，空有花餘照夕暉。雲月娟娟風嫋嫋，尚疑玉質在簾幃。
三女石 李綱
粲粲三英傍碧溪，玉肌雲鬢曉參差。想因巫峽行雲日，記得湘江解珮時。
學堂巖 李綱
仙官讀徹蕊珠篇，几案巖中自寂然。崑閬圖書藏策府，誰言孤陋解成仙。
船場巖 李綱
仙艇何年插翠微，雲篷烟櫂尚依依。凌虛欲鼓天邊柁，喚取雙龍背負飛。
雞窠巖 李綱
磔磔天雞啼曉烟，仙家風景鎮芳妍。自從彩翼飛仙後，只有遺棲寄嶺巔。
大小藏巖 李綱
玉棺插徧兩巖傍，石罅開如小洞房。鍊就陽魂歸紫府，空餘靈骨此中藏。
仙跡石 李綱
當年天姥戲溪邊，二石遺蹤膝宛然。却笑茂陵緱氏跡，只憑方士口中傳。
大小二廪石 李綱
仙家何事亦贏糧，廪石團團峙道傍。應駕斑龍耕紫石，深儲芝玉廪中藏。
鐘模石 李綱
誰鑄三鐘欒乳形，不須筍簴自能鳴。仙君欲奏賓雲曲，只感清霜便發聲。
鼓樓巖 李綱
洞天擊鼓集羣仙，石作髙樓鎖翠烟。萬籟不鳴霜月曉，鼕鼕猶聽鼓聲傳。
丹竈 李綱
金鼎丹成透碧天，尚留丹竈在層巔。一丸五色光騰夜，乞取從教作散仙。
仙掌 李綱
玉指纖纖煙靄中，揮雲映日掌微紅。只疑華岳留蹤後，更向閩山映碧峰。
三層峰 李綱
三層靈峰氣象豪，噴雲洩雨不崇朝。懸崖峭壁無人到，只恐峰頭是碧霄。
畫鶴 李綱
誰畫千年老令威，丹青今古照清輝。玄裳朱頂蒼崖畔，豈憶冲天萬里飛。
大隱屏 李綱
髙峰崛起翠微屏，何事呼爲大隱名。自是市朝人不到，非關洞户鎖峥嶸。
禪庵巖 李綱
虎嘯猿啼月滿天，山僧宴坐正安禪。不知隻履歸何處，尚有庵巖名字傳。
仙機巖 李綱
雲去仙機杼軸空，報章何日已成功。天孫織就烟霞錦，吹落溪山夕照中。
魏王峰 李綱
危峰孤峭與天通，猶有當時羽化蹤。仙馭自隨鸞鶴遠，玉樓金鎖白雲封。
虎嘯巖 李綱
昔年雕虎嘯幽巖，千里清風皺碧潭。虎去巖空風自遠，一林花雨落毿毿。
釣臺石 李綱
釣石峨峨枕碧溪，仙人於此亦垂絲。想當月白風清夜，正是寒魚食餌時。
試劍石 李綱
鍊氣爲金鑄劍成，且將頑石試青萍。光鋩鬱鬱冲牛斗，斬盡妖魔若發鉶。
折筍巖 李綱
玉府鏘鏘玉筍林，誰將移種翠巖陰。斕斑猶带當時籜，照水籠烟幾百尋。
仙接石 李綱
天風吹折碧琅玕，神化茫茫接豈難。鳯髓鸞膠天上有，世人休作等閑看。
柴嶺 李綱
林花不逐歲寒凋，半嶺煙光媚遠霄。須信仙家風景好，四時峰岫紫岧嶤。
車錢峰 李綱
塵緣洗盡便神仙，泉石幽奇即洞天。我欲雲崖結茅屋，侍從天姥借車錢。
毛竹洞 李綱
洞生毛竹綠猗猗，枝幹扶疏滿洞垂。傳是羣仙遊息地，蔽藏不許世人知。
睎真館 李綱
小溪詰屈巧縈迴，行到睎真景更奇。路轉山回疑不見，此中凝望却參差。
仙橘 李綱
巖畔陰森橘樹垂，青青亦有歳寒姿。我來恨在秋風後，不見霜包結實時。
仙竹 李綱
陰崖翠竹自檀欒，痩節疏枝特地寒。雖未化龍歸洞府，正宜和月掃天壇。
泛舟至睎真館遇雪  其一 李綱
雲散天開一餉中，依前飛雪落層空。瓊花巧綴巖端樹，玉屑飄隨洞裏風。溪淺且遊仙掌石，雲深不見幔亭峰。斯遊清絕平生少，圖畫方知未是工。
泛舟至睎真館遇雪  其二 李綱
行到清溪六曲頭，森然峰岫照人幽。雪花拂水輕輕舞，石瀨依巖淺淺流。不盡清光常在目，未窮幽興且回舟。追尋欲徧神仙窟，須向他時卜再遊。
訪李道士  其一 李綱
青山中有一道士，獨臥烟霞晝掩扉。踏雪叩關知意重，擁爐相與話真機。
訪李道士  其二 李綱
誅茅獨占溪一曲，時有白雲來伴宿。自言身在此山中，暮暮朝朝看不足。
紀舊夢 李綱
清夢先曾到武夷，玉峰積雪倍幽奇。小舟遊罷尋歸路，恰似翛然夢覺時。
宿棲真館夜雪大作詰旦遂行 李綱
一夜武夷三尺雪，巖壑無聲聞竹折。雲峰烟岫望都迷，玉樹瑶林寒更發。山中道士毛骨奇，勸我留宿山前齋。輕裝冒雪非得已，仙賞更待他年來。
題棲真館三十六韻 李綱
武夷古洞天，奇峰三十六。一溪貫羣山，清淺縈九曲。溪邊列巖岫，倒影浸寒綠。翩如鸞鳯翔，矯若虬龍蹙。樓觀聳岧嶤，屏幃互重複。蛻仙骨遺金，遊女肌削玉。鷄棲層巖巔，船插斷崖腹。學館存几案，仙機餘杼軸。藍光瑩澄潭，虹影掛飛瀑。翠竹蔭天池，蒼苔封石屋。繪禽頂長丹，遺跡指如掬。峨峨天柱峰，幔亭連翠麓。傳聞武夷君，嘗此會仙俗。飛橋幾千丈，絕頂亘山足。障以翠雲屏，藉以紫霞褥。瑶樽傾沆瀣，玉豆脯麟鹿。仙妃奏賓雲，金鼓間絲竹。酒酣歌夕暉，歎息光景促。曾孫誰復在，往事空遺躅。至今風月夜，笙簫響虛谷。地靈饒泉石，山潤秀草木。坐使七閩人，蔭此仙靈福。嗟予真散材，性愛山水酷。仙經與地志，名字久已熟。薄宦方區區，仙賞宜碌碌。神遊先夢寐，幽覿寄圖錄。寧知因謫宦，乃得厭所欲。沿泝窮幽深，應接勞耳目。開襟豁懷抱，壯觀慰幽獨。却邀白雲歸，伴此巖下宿。夜寒夢魂清，曉發輕裝速。仙遊須再來，何當謝羈束。
贈舅氏吳子和 李綱
契闊從來歎歳陰，幸因謫宦款清襟。犯顔逆耳事已往，問舍求田意轉深。豈有聲名驚海宇，且忻山水共登臨。渭陽情重知何贈，玉佩瓊琚稱我心。
自建陽泛舟至建安 李綱
一葉輕舠漾碧流，却憐舟子解操舟。急灘亂石疑難渡，短檝輕橈反自由。去國飄零同泛梗，凌波超忽逐飛鷗。建溪百里纔終日，過盡千巖萬壑幽。
建溪再得雪鄉人以爲宜茶 李綱
閩嶺今冬雪再華，清寒芳潤最宜茶。泛甌欲鬭千金價，著樹先開六出花。圭璧自須呈瑞質，旗槍未肯放靈芽。傳聞龍餅先春貢，已到鈞天玉帝家。
天寧老齊珏錄慶餘師開堂疏見示 李綱
一别閩山三十年，重來相見兩依然。煩師錄示當時語，猶喜曹溪一派傳。
梅花二首  其一 李綱
寒梅昨夜洩春光，標格依然壓衆芳。褭褭露枝團玉白，輕輕烟蕊簇金黄。瑶妃謫墮溪村寂，雪片飄殘月徑香。却笑漢宫争寵女，競將嬌額學新粧。
梅花二首  其二 李綱
數枝玉雪小溪濱，先得陽和一點春。冷艷幽姿難與並，暗香疏影孰爲鄰。廣平不害心如鐵，和靖須知句有神。亦對寒芳動詩興，却嫌標格太凊真。
劍浦道中二首  其一 李綱
宿霧霏霏隱翠嵐，傍溪幽石自巉巖。樵歌遞響來危徑，漁網連舟集小潭。野渡無人閒寂寂，林花著雨落毿毿。誰知逐客凄凉意，歳宴南遷劍浦南。
劍浦道中二首  其二 李綱
此去平津路匪遥，嶺雲溪雨自蕭蕭。山深瀉澗泉長響，地暖凌寒草不凋。放逐却教窮水石，登臨因得狎漁樵。誰憐澤畔人憔悴，更把騷辭賦大招。
自建安陸行至劍浦 李綱
聞道延平黯淡灘，舟行至此慘愁顔。千金素佩垂堂戒，九折寧辭去路艱。涉險雖知憑信義，藏幽須信足神姦。勞生自取那惆恨，只羨飛雲自在閒。
劍潭 李綱
當時神劍埋豐城，鬱鬱光氣衝斗星。千年古獄斸幽扃，下得至寶雙青萍。雌雄不知誰與名，拭以異土聊發鉶。龍文星彩愈晶熒，正晝無影魑魅驚。雄飛霄漢隨雷霆，雌躍淵水歸延平。没人下瞰風濤生，天矯化作虯龍形。茂先博識非無憑，神物終合信有徵。沈沈潭影含虛明，寶氣久秘必復呈。會當探取搜元精，佩服坐能驅百靈。姦諛膏血紛羶腥，與爾相攜遊太清。
雙溪閣 李綱
凌虛髙閣枕雙溪，四出飛簷鳥翼齊。山鎖煙光青合匝，水分丁字碧凄迷。蟠虬舊化張公劍，翥鳯今留魯國題。放逐因能窮勝賞，登臨那惜醉如泥。
沙陽 李綱
沙陽雖僻左，風土冠閩城。誰知亂山裏，有此膏壤平。邑屋號華麗，谿山倍澄明。七峰轉月色，十里無灘聲。民俗素康阜，士夫多俊英。食饒魚稻美，蔭有松竹清。筦庫職易辦，塵勞念尤輕。蕭然飄泊迹，忘此羈旅情。忽忽歳改律，欣欣木向榮。何當脫拘縳，春畝得躬耕。
平津晚望 李綱
春入沙陽花滿林，七峰倒影碧沈沈。饑鳶掠水盤旋久，戲鴨浮溪演漾深。風景只添流落恨，烟光遥鎖别離心。浙西三月無消息，始信家書抵萬金。
余扺沙陽之夕民居延火幾爇官局因念以論水得罪復以火驚殊可笑歎戲成此詩 李綱
囊封論水謫天涯，纔到沙陽火復隨。本爲玄冥遭放逐，却因回禄更驚疑。生辰端是窮申未，學易何曾悟坎離。爛額焦頭那足惜，只愁蓬跡久飄移。
除夜 李綱
年來三百六十日，忽忽過盡唯今宵。天涯遠謫罪未解，家問久缺心無聊。强傾濁酒慰愁獨，坐對寒燈尤寂寥。鐘鳴漏盡不成寐，世事又屬明年朝。
元日 李綱
去年元日朝明堂，對立玉皇香案傍。今年元日謫沙陽，獨在天涯家一方。君恩未報已飄泊，親老欲養徒徬徨。東風回首帝鄉遠，白雲望斷吳天長。
立春日 李綱
春風吹到海南邊，氣候渾如二月天。幡勝戴來聊應節，鼓簫鳴處已祈田。花梢柳眼争明媚，溪色山光愈翠鮮。生菜春盤誰與送，玉人纖手自嬋娟。
春詞二十首  其一 李綱
一樹梨花傍小軒，結根幽寂更芳妍。東君有意憐流落，故遣瑶姿堕目前。
春詞二十首  其二 李綱
晚來急雨作輕寒，只恐梨花落點殘。喚起小童窗外看，玉妃何事淚欄干。
春詞二十首  其三 李綱
花開好鳥曉關關，驚覺幽窗小夢殘。宿酒未醒慵起早，透簾紅日上三竿。
春詞二十首  其四 李綱
蕭蕭檻外翠琅玕，瘦節疏枝特地寒。誰謂幽居太寥閑，此君長此結清歡。
春詞二十首  其五 李綱
春光淡蕩一番新，花氣氛氲惱殺人。只恐花飛春又老，須將酩酊對芳辰。
春詞二十首  其六 李綱
清晨開卷坐幽窗，深注爐煙一縷香。汲水養花顔色好，向人端似炫新粧。
春詞二十首  其七 李綱
春日遲遲午睡濃，夢魂飛過浙江東。無端花底間關舌，喚起搔頭兩鬢蓬。
春詞二十首  其八 李綱
寂寂春林杜宇啼，勸人只道不如歸。我今歸思何須勸，借爾翩翻兩翅飛。
春詞二十首  其九 李綱
春色困人渾似酒，花枝照眼恰如人。東君若解憐愁客，莫使花飛减却春。
春詞二十首  其一○ 李綱
漠漠輕煙度短牆，春寒料峭怯羅裳。惜春只怕多風雨，雲影披離漏日光。
春詞二十首  其一一 李綱
幽禽百囀舌如簧，院宇深深花木香。飄泊傷春惟泥酒，不知林外已斜陽。
春詞二十首  其一二 李綱
誰使鳴禽自在啼，感春端似惜芳時。一枝暫寄休饒舌，静處須防挾彈兒。
春詞二十首  其一三 李綱
春來南國藹韶光，百卉嫣然競早芳。語燕啼鶯將婉孌，遊蜂舞蝶已顛狂。
春詞二十首  其一四 李綱
青鳥飛來動檻花，翠衿紺趾哢交加。向人自解傳消息，疑是來從阿母家。
春詞二十首  其一五 李綱
微月籠雲黯淡明，忽聞索索雨來聲。可憐窗外梨花老，一夜飄殘雪片輕。
春詞二十首  其一六 李綱
聒聒鳴鳩喚雨來，蕭蕭寒響滴空階。不知逐客傷春恨，多少殘英點翠苔。
春詞二十首  其一七 李綱
飄風驟雨餉時間，墮蕊飛花滿地殷。自是羣芳將結實，非關風雨故摧殘。
春詞二十首  其一八 李綱
桃花零落逐風飛，地上紅多枝上稀。春色陡然歸艷杏，梢頭還欲衒芳菲。
春詞二十首  其一九 李綱
南方春早花亦早，爛熳開盡枝頭紅。記得上林當此際，遊人殊未探芳叢。
春詞二十首  其二○ 李綱
一年春事遽如許，千里旅愁何似生。濁酒飲餘惟五合，殘書讀盡忽三更。
用韻賦梅花三首  其一 李綱
寒梅幾樹開前村，靚粧綽約歸仙魂。横斜影落石溪淺，皓潔色洗煙嵐昏。幽香暗動松竹徑，清格自羞桃李園。窮冬萬里霜雪積，獨得一點陽和温。冰姿最宜夜月白，玉彩更炫朝霞暾。明妃失意去朔漠，阿嬌無寵扃長門。芳容寂寂誰復顧，雅意耿耿今何言。天涯相對且相樂，爲爾吸盡黄金樽。
用韻賦梅花三首  其二 李綱
草木凍死山中村，惟有梅花能返魂。孤根不怕雪霜苦，冷艷似笑風雲昏。披芳獨占歳寒地，擢秀肯待春風園。溪邊寒影自的的，月裏皓色還温温。飄零疏雨夕煙瞑，厭浥清露晨光暾。玉妃遊戲隘崑閬，縞衣飛出瑶臺門。幽姿耿介不可狎，欲問所以難爲言。嗅花嚼蕊更奇絕，侑我一醉玻璃罇。
用韻賦梅花三首  其三 李綱
雲山縹緲煙水村，嫣然顧我驚離魂。凝情不語自脉脉，旅愁易感方昏昏。我家梁谿富泉石，雪裏數株開北園。天涯相見一笑粲，玉色不减當時温。爲君清夜不成寐，月落已見東方暾。會栽千樹徧綠野，豈羨五柳垂衡門。臨風三嗅長太息，欲辯此意還忘言。何當歸去老三徑，攜幼入室酒盈樽。
再賦一首 李綱
十年不踏江南村，想像梅花勞夢魂。豈惟捧心笑西子，只恐舉步迷東昏。繁英恍訝羣玉府，墮蕊悄愁金谷園。冰肌自飲晨露白，粉質不浴驪湯温。我行閩嶺喜入眼，皓彩照耀咸池暾。煙凝雲慘更愁絕，積雪欲堆袁安門。天香國艷世無匹，何用苦死教能言。吹殘樓角真可惜，莫厭秉燭臨芳樽。
吳慎微鄧志宏同遊陳氏園 李綱
我本惜春人，常恐春色老。沙陽渺天南，春到一何早。羣芳忽爛漫，自覺被春惱。招邀適名園，景物得幽討。燦燦桃李妍，娟娟松竹好。虛室自含風，迴塘已生草。酌酒對芳菲，論文慰懷抱。瓌奇窺李杜，寒色笑郊島。軟語既温温，髙談方浩浩。二子若驊騮，輕車駕長道。而我正飄蓬，摧殘已枯槁。家在天一涯，情若風中翿。幸然得相從，豁我憂心擣。青春能幾時，落花看又掃。寧辭金罍空，坐使玉山倒。世事可兩忘，悠悠信蒼昊。
鄧純彦家蘭盛開見借一本  其一 李綱
誰道幽蘭是國香，山林僻處更芬芳。從今借得佳人佩，伴我春堂晝夢長。
鄧純彦家蘭盛開見借一本  其二 李綱
特地聞時却不香，暗中芬馥度微芳。寂然鼻觀圓通處，深院無人春晝長。
鄧純彦家蘭盛開見借一本  其三 李綱
噴了清香開了花，却歸盆檻付公家。來春花發香尤好，預借幽根茁露芽。
鄧純彦家蘭盛開見借一本  其四 李綱
纖纖碧葉淺黄花，暗淡香飄物外家。培壅莫教摧露下，春風歲歲長靈芽。
次韻陳介然幽蘭翠柏之作 幽蘭 其一 李綱
幽蘭出深林，得上君子堂。置之顧盼地，藹藹振餘光。春風茁其芽，暗淡飄天香。刈防豈無用，授夢方薦祥。紉佩美屈子，披風快襄王。秋髙白露下，摧折增感傷。願與菊同瘁，羞隨蕕並長。收根歸舊林，肯改無人芳。
次韻陳介然幽蘭翠柏之作 幽蘭 其二 李綱
温風茁幽蘭，採掇置中堂。孤根亦何有，借此軒墀光。耿耿不自惜，凄微泛餘香。蕭然山林姿，詎是邦家祥。譬猶美芹子，乃以薦君王。棄置固其宜，零落誰復傷。賦詩慰寂寞，念子故意長。願言同心人，去去揚清芳。
次韻陳介然幽蘭翠柏之作 翠柏 其一 李綱
翠柏方歲寒，獨立羣木外。不爲衆所知，此理實難會。惜哉結根淺，未使極髙大。天風動虬枝，蕭瑟起清籟。儻無斤斧殘，會拂千丈黛。空餘霄漢志，不逐雪霜改。委棄老空山，浩蕩付玄宰。
次韻陳介然幽蘭翠柏之作 翠柏 其二 李綱
崇岡有翠柏，擢榦煙靄外。託非不得地，據此羣山會。青青歳寒姿，自許百圍大。舞月散清影，號風振虚籟。誰云根如石，已見色參黛。幽人挺髙懷，顧我顔不改。知音自昔難，多財爲爾宰。
次韻鄧志宏梅花 李綱
空山極望皆黄葦，欲挽天河聊一洗。溪邊的皪見梅花，冷蘂疏枝澹煙水。安得健步移我堂，清夜桂魄來孤光。人寰塵土飛不到，鼻觀寂寂聞天香。吾衰文思久不起，見子新詩端可喜。落英坐使笑天桃，結實定知非苦李。年來蹤跡墮空濛，與子追隨邈未窮。琢磨妙句覷天巧，爲我一振詩家風。
上元日二首  其一 李綱
去年玉輦侍端門，燈滿鼇山訝曉暾。寂寞沙陽山水裏，也將膏火照黄昏。
上元日二首  其二 李綱
應爲飄零有故侯，競將燈火簇谿樓。田夫野婦盈衢巷，怪我還能與共遊。
墨戲六首 拳蠧 李綱
屈折金石瘦，偃蹙虬龍怒。蕭然少生意，端爲根中蠧。
墨戲六首 枯折 李綱
歳晚風號寒，琅玕半吹折。雖殘栖鳯枝，終抱凌霄節。
墨戲六首 宿枝 李綱
疏筠輕带粉，老葉飽經霜。試問枝頭實，何年集鳯凰。
墨戲六首 新葉 李綱
解籜能幾日，成陰不待春。天然爲誰笑，風露一枝新。
墨戲六首 引根 李綱
土潤引新萌，虬鞭獨處行。此君人不厭，何惜滿林生。
墨戲六首 迸筍 李綱
養就籜龍兒，斕斑角未齊。斧斤休縱手，會看拂雲霓。
六竹外尚有偃風頂雨二本留故家志宏欲之而未得戲作絕句附卷末庶幾異日悉歸志宏也 李綱
六様根莖妙入神，兩枝風雨更清新。此君族類須收拾，莫使飄零歎失身。
再用陳園韻示鄧志宏 李綱
青松更雪霜，始見枝幹老。挺然節操士，安用致身早。吾衰習禪觀，頗覺得無惱。每於文字間，未免尚窮討。遇物空吟哦，愧乏句語好。有時肆狂言，自哂太草草。儒生捨翰墨，無與寄幽抱。富貴非所願，神仙渺雲島。寧知萬卷中，養此一氣浩。子若汗血駒，振轡千里道。我如鎩翮鴻，毛羽半摧槁。適然相值遇，豈異宛丘翿。新詩迭唱酬，險韻類虛擣。文章雖末技，塵語貴除掃。勉哉扛鼎力，迴此狂瀾倒。此外復何爲，窮通付旻昊。
惜花 李綱
瓶水養花花已老，零落春風寒不掃。從教几案積殘紅，尚有餘香慰衰槁。
乘興遊鄧季明園池邀志宏同會再賦陳園韻 李綱
幽人築小圃，自樂不知老。聞名雖已熟，相見苦不早。忘懷傾盖間，什我羈旅惱。春風入芳林，乘興聊一討。嘉葩寒未開，美木晴更好。飄零桃與杏，殘紅委煙草。急令招小阮，談笑款清抱。披襟步方池，散策窮遠島。翛然適我情，忘此歸志浩。人生暫寄身，寵辱何足道。舐痔得車多，未可驕黄槁。一杯且相属，起舞不須翿。文楸響玉子，更試兵家擣。羸形乍泉漲，猛勢驚電掃。應憐客素癡，屢勸罰觥倒。歸待月華生，清光滿春昊。
招陳幾叟小飲 李綱
開樽欲約玉川子，致鯉先遣長鬚奴。春時海燕光涎涎，風暖城烏尾畢逋。幸有異書并古字，可無白飯與青芻。虛堂隱几共談笑，應信今吾非故吾。
志宏以墨戲見遺并貺古風次韻答之且歸其畫 李綱
老坡墨戲吾最許，雨葉風枝無點上。幽懷寄此管城穎，妙質森然會稽楮。要須胸次竹先成，故使落筆前無古。披圖但愛凌雲姿，作贊愧乏驚人語。嗟予迂闊與世疏，酷嗜栽培如老圃。築園會與種千竿，開國便勝封萬户。遺予此畫意已勤，奪人之好道所禦。封題依舊送書房，得畫何如得竹愈。
再用奴字韻呈幾叟 李綱
平生志尚在丘壑，肯學衛霍追匈奴。綿上之田方欲隱，草堂之靈休謝逋。富貴於人何翅夢，理義悦我真如芻。晚交夫子談道妙，應笑連叔驚肩吾。
以墨戲歸志宏復有詩來次韻答之 李綱
玉局老仙人共許，秀骨于今已黄土。人間無復見文章，空餘戲墨歸囊楮。子能藏蓄真好事，便可祕惜傳千古。試將短句贊幽姿，却對此君難下語。年來懶惰百事廢，欲把鋤犂逐農圃。會栽脩竹滿園池，爲引清風到庭户。子詩往復句益奇，發我狂吟那可禦。超然對竹更吟詩，此病未知誰得愈。
再次韻 李綱
落筆蕭森遽如許，墨爲根莖紙爲土。眉山作此共言好，譬猶字法稱虞褚。世人畫竹不畫意，謾捨丹青欲侔古。胸中幹葉本天成，心手應時那可語。此君於我定有緣，每念移根栽小圃。開圖忽見數株新，却怪龍孫入吾户。年來幾欲斷吟哦，照眼還成自難禦。發緘又復讀佳篇，詩癖遥知猶未愈。
志宏復有詩來再賦兩篇爲報念其往復之無已也故寓意卒章以止之  其一 李綱
平生愛竹端自許，欲種千竿滿吾土。豈知好物不須多，只費東坡數番楮。酒酣弄筆寫寒姿，一洗丹青空萬古。我今觀畫已蕭然，矧對吟風如共語。淵明荒徑便抛官，仲子辭官歸灌圃。終年端坐飽太倉，更欲此君長傍户。亦知兩者固難兼，無那幽懷終不禦。縱教富貴欲何爲，不若歸來栽竹愈。
志宏復有詩來再賦兩篇爲報念其往復之無已也故寓意卒章以止之  其二 李綱
數君妙質來何許，生氣森森如得土。依然對此未忘情，亦欲懷之恨無楮。宿枝新葉自清妍，蠧拳枯折尤奇古。已將金玉照雙眸，更得珠璣編好語。男兒學古貴根源，餘力遊兹文翰圃。沈思六藝見同歸，縱覽百家知異户。浩然養氣塞天淵，沛若江河知孰禦。却憐彫斵愁肺肝，但莫苦吟當自愈。
讀李白集用奴字韻 李綱
謫仙英豪盖一世，醉使力士如使奴。當時左右悉諛佞，驚怪恇怯應逃逋。我生端在千載後，祭公只用一束芻。遺編凛凛有生氣，玩味無斁誰如吾。
春雨 李綱
春晚雨聲碎，天深雲影低。蕭蕭度遠岫，脉脉漲前溪。芳潤歸花蕾，清寒作燕泥。池塘夢生草，碧色已凄迷。
春意 李綱
春鳥窺綠窗，踏落庭前花。美人爲之笑，鬢脚風中斜。不惜花踏殘，只愁鳥驚去。姹婭背人飛，林深無覓處。
平津閤晚雨 李綱
暮雨带風急，春雲亂眼低。凄凉倚虛閤，湍激瞰回溪。煙遠桃花浪，山寒錦障泥。江鄉何處是，天闊望中迷。
春晝書懷 李綱
春院沈沈晝掩關，坐看雲起面前山。静中圖史尤多味，身外功名已厚顔。匣硯細磨鴝鵒眼，茶甌深泛鷓鴣斑。簿書粗了無餘事，更有何人似我閒。
春雪  其一 李綱
怪底春來煖太深，忽驚雪片墮層陰。廉纖带雨初猶薄，散漫隨風遽不禁。光炫峰巒皆玉色，寒侵花木欲灰心。沙陽逐客家何在，擁鼻凄凉但越吟。
春雪  其二 李綱
東君也解惜芳容，故把冰花密密封。索索響寒窗外竹，亭亭戴白嶺頭松。只驚滿眼飄風絮，不覺瀕谿臥玉龍。身在天涯歸未得，澆愁直欲倒千鍾。
食筍蕨 李綱
太官飽食厭羶腥，却喜沙陽有竹萌。山蕨邇來尤脆美，一杯聊試煮坡羮。
學草書 李綱
平生行事見真書，草聖空慚點畫疏。今日試臨寒食帖，却疑羲獻不難如。
次韻志宏見示春雪長句 李綱
百花爛漫如冶容，頗訝陡然春色濃。那知忽作三尺雪，草木洗盡羣芳空。六英飄舞片片好，誰與刻削嗟神工。谿山恍在玉壺裏，樓觀飛出瑶臺中。却憐極目皆皓素，不復零落傷殘紅。幽人栩栩應夢蝶，落絮漠漠方黏蜂。虚堂兀坐清入骨，欲期汗漫遊鴻濛。剡谿訪戴久寂寞，安得一御泠然風。年來端恐詩道窮，幸予佳句時争鋒。客愁已劇更賦雪，半夜吟苦天地白。
雪霽 李綱
夢殘鐘鼓報新晴，虛幌遥看曉日昇。雲外崔嵬猶負雪，石間清淺欲銷冰。春歸花草蜂尋侣，巢寄簷楹燕語朋。貂敝不禁寒料峭，客愁惟藉酒憑陵。
次韻陸敦禮留題皇華驛二首  其一 李綱
貂裘端恐敝緇塵，勇向明時乞得身。却擁紫荷來握節，遥知白鹿已隨輪。棣華輝映蕃宣地，篇什流傳放逐人。只恐晋江難久駐，爲將直道福生民。
次韻陸敦禮留題皇華驛二首  其二 李綱
宫漏初殘唱曉鷄，周廬同守禁城扉。龍墀密簉鵷鸞羽，玉殿先瞻日月衣。青瑣笑談情已厚，皂囊章奏意何稀。擁旄晝繡方如意，也念飄零未得歸。
溪漲  其一 李綱
中宵驟雨駕驚雷，逗曉盤渦轂浪來。端恐谿神似河伯，望洋向若始知咍。
溪漲  其二 李綱
雨過渾流漲曉溪，茫茫煙水拍春堤。凄凉柱史憑虛閣，猶憶都城水自西。
志宏以牡丹酴醿見遺戲呼牡丹爲道州長且許時餉酴醿作二詩以報之 牡丹 李綱
我昔驅車遊洛陽，正值名圃開花王。嫣然萬本鬭妍媚，彫檻綽約羅紅粧。風枝似響湘浦珮，露苞如浴驪山湯。乍驚照眼國色好，更覺撲鼻春風香。鞓紅檀點玉版白，細葉次第舒幽房。玉奴纖指尚餘捻，鶴翎坐恐隨風翔。就中品格最奇特，共許魏紫并姚黄。千金不惜買一醉，少年渾欲花底狂。歸來試作牡丹譜，未服秉筆惟歐陽。自從遊宦多感傷，况此遠謫閩山傍。諦觀世味如嚼蠟，惜花未免猶膏肓。亦知春色到庭户，不見此花如未嘗。子於何處得一本，贈我意厚誠難忘。戲言劍浦此爲最，聊試呼作道州長。化工彫刻無厚薄，地氣培植非其鄉。雖云單葉不入品，無那富艷踰羣芳。願言愛惜勿嘲誚，且醉玉斝酬韶光。
志宏以牡丹酴醿見遺戲呼牡丹爲道州長且許時餉酴醿作二詩以報之 酴醿 李綱
殘陰未許春光洩，噴作沙陽三尺雪。摧傷花卉盡枯槎，惟有酴醿寒更茁。幽人早起傍園林，獨喜枝頭瓊蘂綴。應憐逐客正凄凉，折贈殷勤慰愁絕。清香馥郁坐中飄，汲水養之殊未歇。和煙带露愈芬芳，更許幽叢時爲擷。愁霖連日作輕寒，寂寂禪扉方晝閉。春風駘蕩好幽尋，安得連拳掛雌霓。
志宏見和再次前韻 牡丹 李綱
半夜疏鐘來景陽，美人梳洗隨君王。天然意態已傾國，何用苦死催嚴粧。朱顔半酡寧著酒，玉膚自滑非臨湯。鉛華固美豈真色，蘭麝雖馥非天香。我觀牡丹正如此，勾欄横檻爲雕房。乍驚神女峽中見，只恐弄玉雲間翔。檀心點點暈深紫，金蘂簇簇搖金黄。坐令雜花爲婢妾，解使蜂蝶成顛狂。臨風嫋嫋更妍好，渾如舞袖踏春陽。芳根最是洛中盛，安得千本栽砌傍。惜花惟怕春色老，此癖誰與鍼其肓。沙陽春晚始一見，如有異味争先嘗。蠟封剪處持送我，念子此意何時忘。禅關兀坐無與語，遲遲晝景方舒長。對花把酒不知醉，醒後還復悲殊鄉。佳篇酬和慰落寞，清麗欲與花争芳。吟哦愈苦詩愈好，去去惜此窗前光。
志宏見和再次前韻 酴醿 李綱
寒過春光還漏洩，酴醿架上花如雪。輕盈皓色訝梅開，芬馥清香勝蘭茁。龍鬚初引翠蔓長，玉質全看素英綴。結成幽洞自深沈，蔭此芳醪更奇絕。銅瓶只浸兩三枝，香在根塵都不歇。幽人贈我意已勤，却愧終朝煩採擷。子美惟愁花欲飛，淵明自愛門常閉。尋芳須趁春未殘，更喜晴天垂彩霓。
次韻招志宏見過 李綱
旰起禪房只杜門，忽思嘉客共論文。連山霧雨密難解，隱耳雷霆驚乍聞。我向圖書端作蠧，子今胸抱欲吞雲。春堂談笑能相就，爲把沈煙細細焚。
再賦酴醿贈志宏 李綱
春入酴醿如憤洩，翻空萬點枝頭雪。濃花嫩蘂滿柔柯，應笑蓬葭春亦茁。東君端的衒工夫，故把瓊酥巧粧綴。含風觸處便氛氲，带月看時更清絕。幽香移入小齋中，獨比餘花最難歇。子應憐我惜春光，刺手鈎衣幾番擷。却嗟草木本無情，亦解随時自開閉。對花一醉更繙書，醉裏猶能讀爲霓。
題陳氏隱圃佚老堂二十韻 李綱
處世如大夢，悟者能有幾。鐘鳴漏已盡，躭著不知止。賢哉潁川公，纔老即謝事。懸車築園池，歸作隱君子。大塊方逸我，順之聊復爾。燕居二十年，坐進端爲此。委形雖物化，妙湛本無死。我來恨不及，猶喜識其嗣。鬢眉皓已霜，眸子炯如水。頭著白綸巾，蕭散真晋士。傳家有髙風，何必拾青紫。衡門久不開，荒徑爲我洗。相攜步方塘，春渌漲清泚。修篁間蒼松，新槐雜嘉卉。斷橋堆露籜，危架引煙蘂。蔭庭桂團團，疊澗石齒齒。蕭森無俗姿，曠遠含古意。慰我放逐情，翛然百憂弭。緬懷前人風，安得九原起。相過不厭頻，追隨從此始。
余賦佚老堂志宏見和復用前韻成一篇呈興宗 李綱
人生期百年，得老亦無幾。超然髙世士，急流貴勇止。掛冠神武門，不與王侯事。驅車返田廬，出關隨父子。寧知千載後，夫子亦云爾。虛堂號佚老，遊息長在此。心閒齊物我，漏盡謝生死。遺德藹清芬，承家有賢嗣。行年踰六十，遇物如止水。豈惟詩家流，端是林下士。閉關園日涉，不種紅與紫。滿庭松桂香，月露浩如洗。風篁自蕭蕭，池溜方泚泚。知我却叩門，鋤榛出芳卉。杞菊初長苗，棠梨半含蘂。清談款襟抱，忘此德與齒。境幽人復佳，發我斐然意。作詩掛楹間，拙惡何時弭。鄧侯亦可人，佳句實予起。抱膝更長吟，蕪音慚四始。
寒食五首  其一 李綱
往歳遇寒食，親賓相與娛。飄零客異土，對之渾若無。豈不念佳節，寸心愁欲枯。花間有好烏，勸我提葫蘆。一醉聊自適，醉夢歸東吳。
寒食五首  其二 李綱
異縣遇寒食，悵然懷我家。千里遙相望，各在天一涯。佳節無與同，冉冉悲年華。鳴禽花底聒，舞燕風中斜。物情各自遂，羈束誠可嗟。
寒食五首  其三 李綱
天涯遇寒食，嘉節無與對。獨酌一盃酒，慷慨使心痗。來者或可追，既往那復悔。翛然畎畝心，敢忘犬馬愛。之推自欲隱，去去何所懟。
寒食五首  其四 李綱
嘉節遇寒食，春陰猶作寒。閩人不知重，渾作等閒看。餳粥不復煮，青楓誰與鑚。開窗延霽景，脩竹正團欒。翠眉雙侍女，對此一樽殘。
寒食五首  其五 李綱
逐客已凄凉，矧復值寒食。花深日遲遲，院静春寂寂。雨餘山吐青，日落霞掃赤。浙江渺何在，三月無消息。棄置勿復陳，吾心乃如石。
清明日 李綱
憶昔叨塵寓帝京，春光淡蕩值清明。賜來新火傳紅蠟，煮就香糜和白餳。遊女踏青尋苑草，戲童引線送風筝。沙陽寂寞都無此，臥看山雲聽水聲。
上巳日 李綱
暮春祓禊集簪裾，錫燕昆明詠樂胥。寶馬驍騰隨鼓吹，綵舟曼衍戲龍魚。閩山放逐家何在，帝里風光樂自如。嘉節只添遷客恨，寛恩何日賦歸歟。
晏起 李綱
清明已過初短宵，春氣困人如濁醪。院深人静不知曉，虚堂一枕方陶陶。覺來紅日髙三丈，竹影扶疏風葉響。披衣散髮久逍遙，髣髴枕痕猶頰上。却思昔簉鵷鷺班，每聽朝雞長慘顔。戴星侵月未爲苦，衝風冒雨長艱難。何如謫墮溪山裏，鐘鼓不聞春睡美。先生夢覺本來齊，更與睡鄉重作紀。
戒酒 李綱
吾初不解飲，涓滴莫下嚥。自從遊宦來，稍稍頗稱善。譬猶怯懦士，習慣亦能戰。作氣欲吞敵，賈勇乃求殿。迂愚攖重釁，飄泊旅異縣。懷家路迢迢，惜春花片片。澆愁欲千鍾，燕客卑九獻。浩如鯨吸川，無那壺浮箭。歡然偶過量，淺狹誠易見。噎嘔九藏翻，昏瞀兩目眩。宿酲味尤惡，累日不欲膳。吾生如浮漚，急景若奔電。學道貴清虛，爲文欲精錬。胡爲事杯杓，無乃廢筆硯。先生一石醉，待詔三升戀。枕麴與藉糟，自汙何足羨。從今梁谿翁，無復醉鄉願。
巖桂 李綱
閩山氣候真不常，浪蘂浮花渾欲狂。團團巖桂著春雨，擢秀不待秋風凉。微舒嫩葉玉剪碧，巧綴碎顆金排黄。木如犀理自堅緻，噴作十里旃檀香。沙陽滿眼皆此樹，安得白露零清商。芳根端可伴真隱，他日移植梁谿傍。
志宏送巖桂并惠長篇求予賦詩次韻答之 李綱
我來閩嶺值春月，坐見園林花競茁。殷紅枝上破燕脂，嫩白稍頭開玉雪。平生苦吟緣愛奇，對花豈忍都無詩。愧將拙句寫天巧，但把濁酒酬春暉。適來巖桂花尤好，亂綴黄英向青昊。非時似欲鬭羣芳，草木無情亦相惱。栟櫚送花來覓句，端恐梁谿得歸去。謫官且作九年期，家在天涯那復顧。何時萬里吹秋風，清香伴此金芙蓉。臨風一醉百憂散，看子揮毫如彩虹。
春暮平津晚望 李綱
風迴雨霽已春殘，景色蒼茫杳靄間。芳草渡頭看綠樹，白雲飛處見青山。鶯啼燕語愁腸斷，親老家遥淚點斑。却笑腐儒何所用，征商偷得半時閒。
寄諸弟 李綱
自取飄零不復云，索居終日念離羣。送書未見來黄耳，陟岵惟知望白雲。素髮偏親烏鳥急，青春諸季棣華分。天涯只有思家切，須使音聲不輟聞。
寄內 李綱
南遷道遠不相攜，錦字還嗟雁到遲。玉臂雲鬟同夜月，繡屏金鴨獨香帷。諸兒應解勤修習，稚女遙憐弄喔咿。何日得歸同隱志，孟光舉案定齊眉。
夜坐三絕句  其一 李綱
春夜沈沈氣倍清，殘編讀徹忽三更。金釭挑盡空搔首，又聽簷間雨滴聲。
夜坐三絕句  其二 李綱
平生最喜夜看書，人静心閒樂有餘。識盡古人興廢事，何如一枕夢華胥。
夜坐三絕句  其三 李綱
中宵風雨透窗紗，獨坐無聊却念家。三月浙江無信息，寒燈何事結成花。
夜坐觀斗 李綱
帝車運轉天沈沈，杓攜龍角魁枕参。斡旋造化豈終極，斟酌元氣分陽陰。物隨南北自生死，時繫俯仰成古今。攝提大角順所指，其餘萬象徒森森。舜觀璣衡齊七政，致治不獨薫風琴。後來方士誠幻怪，罡步禬禳難究尋。閩山春月多霧雨，夜霽天影髙而深。七星錯落掛北户，芒寒色正方照臨。我來瞻仰但再拜，頗見天地照回心。酒漿不挹西柄揭，詎敢更作詩人箴。
志宏送千葉鶯粟走筆代簡 李綱
世傳鶯粟如紙花，品目不爲人所嘉。那知亦解吐繁艷，深紅淺白凌朝霞。一窠千葉類芍藥，傳種本自何人家。栟櫚乞得不敢惜，長須走送聲呀呀。杜門宴坐觀內典，方丈寂寂如毗耶。散花侍女一笑粲，居士默然惟啜茶。
季明之子登第戲成小詩并紀巖桂之異 李綱
怪底春山桂開早，仙籍浮香遠相告。固知鍾愛在賢郎，誰謂筆根無顯報。親賓來賀如雲奔，車馬煌煌于氏門。七杯燕客吾未與，應欲特開東閣樽。
再賦志宏千葉鶯粟 李綱
春深百草争開花，天香國色世共嘉。誰令鶯粟亦妍好，濯濯似舉風中霞。一畦同種偶千葉，巧思端屬東君家。年來居士已忘物，對花聊復一笑呀。色空本是不二法，何用自生分别耶。更思崖蜜煑牛乳，甘滑滿甌全勝茶。
羅疇老同遊栖雲院瞻禮新藏 李綱
寶峰古叢林，深寂雲所栖。中有大寶藏，湧海蟠蛟螭。莊嚴極精麗，金碧光陸離。諸天渺宫殿，地軸森鐵圍。雷音出妙響，震破羣生疑。天人所瞻仰，神物應護持。吾聞金仙氏，變化難思惟。毫端見寶刹，芥子藏須彌。能於一塵裏，法輪常轉移。誰將創物智，設此妙圓機。佛語菩薩語，收拾靡有遺。八萬四千偈，轉一彈指時。功多用力少，權實相因依。偉哉象教力，天造非人爲。無量大居士，精進心不疲。夙植衆德本，爰得真依歸。咄嗟檀施開，成此一段奇。相攜結勝緣，洗我既往非。獲聞第一義，刮眼資金箆。超然脫塵垢，清凈真摩尼。
聞七弟叔易登科 李綱
吾家世儒業，教子惟一經。邇來四十載，父子三成名。憶昔塵忝初，非才廁羣英。臚傳被殊渥，姓氏落寰瀛。天子親識擢，屢對雲龍庭。玉音每褒諭，必及吾親寧。同朝大明宫，搢紳以爲榮。君恩太山重，欲報鴻毛輕。迂愚得放逐，不復嘆飄零。爾今又登第，相去纔九齡。勤勞酬素志，烜赫振家聲。箕裘端不墜，義方益芬馨。季弟亦鄉選，來年試春卿。雲鴻繼高舉，桂苑同飛鳴。子壯可起家，予衰欲歸耕。勉哉脩遠業，正值時休明。
戲成短歌從志宏求芍藥 李綱
東風不隔沙陽僻，嫩蘂濃花自春色。栟櫚也是可憐人，每送梁谿慰愁寂。邇來芍藥已盛開，供花未到吾須覓。賦梅豈害廣平剛，乞醯更覺微生直。爲將爛熳數枝紅，伴我淋漓一丸墨。
志宏供芍藥且以詩來再賦前韻 李綱
誰道心閑緣地僻，夢裏何嘗有空色。小窗一枕覺來時，燕語鶯啼春寂寂。忽思春盡芍藥開，賦詩試與幽人覓。短篇纔去花已來，却愧詩詞太狂直。嫣然數朵玉樓春，何似江南穪落墨。
次韻羅丈留寶峰長老之作 李綱
至行孤高金不堅，犀顱鶴骨自巉然。寶峰即是如如體，何用歸休更覓禪。
羅疇老所藏李伯時畫馬圖二首 蕃馬 李綱
邊人牧馬如牧羊，羣族散置初無傷。妙哉龍眠筆有眼，作此冀北才而臧。素紈盈尺十二匹，骨相毛物皆非常。青驄紫燕五色滿，騂騏騮駱駰驪黄。旁行側睨復迴顧，矯首奮鬛嘶風霜。背馳正立盡變態，意氣磊落如騰驤。想當盤礴初運思，工與造物爭毫芒。此中念慮詎可熟，至言發藥誠難忘。從此絕筆不畫馬，但寫妙相依圓光。斯人于今又黄土，斯畫可寶宜珍藏。
羅疇老所藏李伯時畫馬圖二首 御馬 李綱
房星之精下天駟，産此騏驎奉天子。龍媒徠自大宛城，汗血生從渥洼水。那知妙手居合淝，筆端能出神俊姿。顧視清高氣深穏，志意俶儻精權奇。蘭筋秀骨連錢直，細毛蕭捎豐頰臆。金鞿絡首牽奚官，自中伏波銅馬式。一疋駐立一疋行，坐看千載風雲生。鸞旗在前屬車後，雖有絕足何由呈。
從志宏求芭蕉 李綱
小圃初宜夏，靈蕉日日新。輕風搖鳯尾，疏雨濕青巾。結蔭留嘉客，移根許散人。軒中拙居士，默對欲觀身。
松架 李綱
羈旅隨緣即道場，採松結架障斜陽。摧殘自带青青色，森爽猶傳細細香。佛氏解將華作界，騷人愛把葯爲房。我遊法藏酬初志，宜得蒼官助蔭凉。
再賦芭蕉 李綱
带雨移根潤，驚雷展卷新。清陰浸白氎，碧色照烏巾。戒酒盃翻葉，揮風扇傍人。幽姿隨處好，休問不堅身。
次韻志宏贈丹霞師 李綱
傾蓋相逢亦有緣，那堪心契更同年。六根凈處三生現，一點通時萬法全。蓮社子能知舊侣，香山我亦學癯仙。丹霞妙悟思良覿，千偈瀾翻看湧泉。
葺西軒已畢工奉呈志宏成彦 李綱
華藏千函得縱觀，莊嚴聊使道場安。巧遮斜日青松架，旋植新花紅藥欄。彈指寶樓開處速，遊心法界到時寛。含容萬象猶餘地，須作毘盧丈室看。
次韻疇老贈丹霞三篇并寄丹霞以代簡書 送次丹霞歸瑞光巖韻 其一 李綱
太虚元湛寂，妙用起雲雷。若解明如鏡，何須冷似灰。
次韻疇老贈丹霞三篇并寄丹霞以代簡書 送次丹霞歸瑞光巖韻 其二 李綱
不能汲水機圓，自笑翻羮手捩。願從明眼高人，爲看三生寶地。
次韻疇老贈丹霞三篇并寄丹霞以代簡書 次自警示丹霞韻 李綱
佛法如滄溟，深廣初無底。欲以蠡測之，望洋顙已泚。我生乃虚幻，瀛渤一漚起。安得具眼人，爲發無生理。丹霞古禪伯，一派曹溪水。出岫或雲行，遇坎亦淵止。諦觀古文詩，相識佳句裏。聞風欲見之，踴躍不能已。豐巖距平津，飛錫片時耳。願將雪澡心，試聽風生齒。
移花 李綱
幽人憐我葺幽軒，爲植名花滿檻前。須信人窮天未厭，炎暉變作養花天。
志宏送石菖蒲乃菖陽也作此詩以戲之 李綱
石上菖蒲何所擬，虬然連絡龍蛇尾。寸餘九節痩根莖，能輔五臓堅髪齒。清泉白石養案間，璀璨芬芳誠可喜。子於何處得此本，葉大根粗恐非是。乞隣豈誤進菖陽，遺我還將比芹子。物雖非是意已勤，且置盆中浸寒水。
興宗許借盆荷以詩索之 李綱
隱圃清和夏景初，小盆荷芰已扶疏。借公瓦沼開花種，伴我松軒晏坐餘。斷取當如妙喜國，莊嚴且作化人居。秋風幻出芙蕖後，來去須觀本一如。
志宏見和西軒詩再賦前韻 李綱
休將內外别遊觀，一處安時在處安。畫虎若成那類狗，牧羊已熟不須欄。芥瓶歷歷光明現，華藏重重境界寛。笑指庭前花樹子，爲言欲作麽生看。
次符讀書城南韻 李綱
騄驥有駿足，調御始服輿。天資已髙邁，淬礪資羣書。敏學復好問，端由方寸虛。超然適正道，克慎在厥初。百家見異户，六藝知同閭。愽觀而妙柬，奥義將燦如。纖繳下雲鵠，沈鈎出淵魚。精思理難遯，篤志道匪疏。溉根食其實，浚源導成渠。反已類學射，求心猶放豬。精英謝糟粕，光景走蟾蜍。寸陰寶尺璧，旨味勝浮蛆。是中苟得趣，何適不可居。問言何以然，得之在學歟。譬猶大農家，豐年多蓄儲。人皆升斗窘，已獨倉箱餘。自飽以及衆，愽施誠樂且。文章乃餘事，筆墨爲耕鋤。當爲丹山鳯，勿作黔中驢。本末固有序，未菑那得畬。致身霄漢上，登降白玉除。朱雲既折檻，辛毘亦牽裾。愛君當以誠，危言豈邀譽。自古富貴者，磨滅同丘墟。何如任直道，用捨隨卷舒。不能乃自棄，君子其疾諸。願言力學人，去去無躊躇。
志宏供筍以詩報之 李綱
琅玕爲竹鐵爲鞭，長就新萌本類拳。味旨不須甜說蜜，膚腴更覺軟勝綿。錦䙀與脫重重縛，玉版來參的的禪。知子供予端有意，欲教蔬食學神仙。
早起 李綱
平時懶惰只隨緣，日照堂東尚栩然。華藏欲遊須勇猛，繐帷雖好莫留連。收將枕上黄粱夢，印取心中大覺仙。從此寓軒須早作，魔軍未破可安眠。
黄道夫惠紙 李綱
文房嘉楮製敲冰，遺我千番得未曾。敢比蠻牋修五鳯，願將綺語讚三乘。金花乍覺毫端滑，玉版尤宜墨點凝。只恐多言空費紙，更將文弔剡谿藤。
吴親寄甆枕香罏頗佳以詩答之 甆枕 李綱
遠投瓦枕比瓊瑜，方暑清凉愜慢膚。瑩滑色侵蘄竹簟，玲瓏光照愽山罏。便便何必書爲笥，栩栩方將蝶夢吾。枕上片時聊適志，黄粱未熟到東吳。
吴親寄甆枕香罏頗佳以詩答之 甆罏 李綱
華藏初遊願力堅，寶罏已現佛陀前。神通何似維摩詰，熏習聊同白樂天。沈水香焚煙縷細，卷雲花透月輪圓。愧煩遠示將何用，聊伴虚堂晏坐禪。
鄧成彦供茉莉以詩答之 李綱
芳花遺我比瓊瑰，慚愧幽人自壅培。名字曾於佛書見，色香今入寓軒來。旋妝彫檻修清供，更促繁英使早開。須信莊嚴資衆力，道場化作雨華臺。
平津閣望雨 李綱
平津景物晚依依，正是梅黄麥秀時。雲氣遮山來驟雨，水痕侵石漲湍谿。蒹葭带渚披離葉，松柏連山鼓舞枝。遷客不堪流落恨，憑髙北望意凄洏。
次韻題樂全庵贈鄧季明 李綱
寓形天壌間，自適乃其至。放懷得山林，肯逐市朝醉。舉世競紛華，誰識靜中意。澄清謝泥滓，淘汰見精粹。遊心無何鄉，養此浩然氣。猗歟樂全翁，於世寡所嗜。築菴以自居，方丈含大地。請問菴中人，其樂何由全。萬物備我身，不以人滅天。南畝豐可飽，北窗凉可眠。尚友古之人，聖賢存簡編。有時自種植，百卉爭芳妍。賓來聊一醉，醉中亦逃禪。鷄鶩自擾擾，獨鶴方雲騫。嗟予幸相見，一見即忘年。但愧聞道晚，敢懷著鞭先。何當歸梁谿，耒耜買一鄽。卜居學夫子，相望兩蕭然。
次韻題棣華堂 李綱
沙陽地僻有幽人，三樂高懷自壯辰。雛鳯已聞棲郄桂，棣華更祝壽莊椿。家餘美醸時觴客，手植名花日賞春。借問市朝耽戀者，何如雲水自由身。
陳興宗供茉莉 李綱
幽人蕭散省諸緣，也解栽花滿檻前。羞把天姿爭媚景，故將清格占炎天。毗耶遣化來香積，隱圃移根入寓軒。多謝莊嚴修妙供，願熏芬馥散無邊。
季明惠含笑花其香滿室以詩報之 李綱
奇葩爲我摘芳條，一笑嫣然特地嬌。花露玉顔誠巧倩，葉堆雲鬢愈妖嬈。韜藏妙質踰三月，噴洩清香在一朝。更把綵絲纒綠萼，肯教芳馥片時銷。
螢火 李綱
雨過禪房夜氣清，濕螢無數自宵行。光穿竹樹來還去，影照池塘滅復明。飛學流星疑有意，岀因腐草本無情。暫時熠燿休憑夜，敢傍長空曉日征。
泛碧齋詩 李綱
畫齋初泛碧谿潯，十里津平疊翠岑。拍岸煙波梅雨細，連天芳草嶺雲深。愧煩斷取西湖景，暫慰傾思北闕心。好是清霄山吐月，水光天影共沈沈。
次韻志宏見贈拙軒 李綱
梁谿之拙天下絕，六年出入黄金闕。太官珍膳厭羶肥，謫墮沙陽甘筍蕨。胸中空洞何所有，羞逐緇塵事奔走。鷦鷯本是棲一枝，鮒魚何用求升斗。翻羮觸諱拙誰如，悻悻還慚淺丈夫。小軒燕處聊自榜，方丈迥覺含空虚。簿書粗了多暇日，坐看日光搖霽隙。百年銷沒向此中，金玉滿堂何所益。不如便作逍遙人，富貴於我如浮雲。欲知內外孰輕重，何翅鴻毛與萬鈞。平生習氣未能已，更續春秋修舊史。馬遷忍恥託空文，欲洗前非徒費水。虞卿歸隱亦著書，筆墨自可爲歡娱。心閑意到時一掃，何用寸寸參釐銖。擴然無事還面壁，禪悅爲牀法爲食。月光照破客塵空，那有絲毫掛欣戚。栟櫚好學今所無，返從拙者來問途。拙翁已拙更何說，萬里清風一輪月。
題吏隱軒 李綱
紛紛吏事何時已，隨掃隨生畏首尾。那知動靜不相關，安用杜門并洗耳。曾侯作軒治丞事，鴈鶩成行亦衣紫。偷閒掃溉哦其間，壁記當須倩韓子。榜之吏隱名者誰，梁谿拙翁前柱史。蕭然一室自可人，况有明窗兼凈几。隱中涵養得佳趣，致遠自應從兄起。王良伯樂世豈無，騕褭驊騮日千里。
寄陸敦禮二首 李綱
晉河太守况如何，日對溪山醉綺羅。肯念舊僚今逐客，强傾濁酒只悲歌。聞說長橋跨海涯，碧天影浸白虹垂。自嗟羈束無因到，乞取君謨大字碑。
聞仲輔弟自陳便親得南康軍逍遙觀 李綱
宦遊方壯已抽身，始驗從來嬾是真。未看昂霄摩遠翮，且將戲綵慰偏親。我當放逐離羣日，爾作逍遙自在人。恩貸何時聽從便，廬山同作遠公賓。
重午 李綱
誰將佳節號天中，陽極陰生五自重。角黍但能娱幼稚，綵絲那得制蛟龍。千年沉汨英靈在，萬里浮菖習俗同。逐客有家歸未得，滿懷離恨寄南風。
志宏遺枯梅産芝 李綱
子家積慶芝自生，紫雲爲葉金爲莖。世間美瑞子不有，分以遺我鴻毛輕。煌煌秀色照軒檻，猶带雨露凄芳馨。當留几案永爲好，他日煮食驅三彭。
讀四家詩選四首 子美 李綱
杜陵老布衣，饑走半天下。作詩千萬篇，一一干教化。是時唐室卑，四海事戎馬。愛君憂國心，憤發幾悲咤。孤忠無與施，但以佳句寫。風騷到屈宋，麗則凌鮑謝。筆端籠萬物，天地入陶冶。豈徒號詩史，誠足繼風雅。使居孔氏門，寧復稱賜也。殘膏與賸馥，霑足沽丐者。嗚呼詩人師，萬世誰爲亞。
讀四家詩選四首 永叔 李綱
廬陵間世才，妙手歸大匠。文章振古風，獨立無與兩。詩篇尤藻麗，句法含萬象。平夷謝雕鐫，醇厚如醖醸。温温廊廟姿，不作窮愁相。平生蹈難危，利口困讒謗。終焉自光明，學者共師仰。每詩必言歸，耕釣箕潁上。但欲風波息，豈是事高尚。收身及未老，六一聊隱放。九原如可作，非公復誰嚮。
讀四家詩選四首 退之 李綱
昌黎文章伯，乃是聖人耦。傳道自孟軻，淵源極師友。雄詞障百川，偉論掛衆口。餘事付詩篇，雅健古無有。尤工用險韻，妥貼等妍醜。毅然倔强姿，揮此摩天手。立朝著大節，去作潮陽守。驅掃雲霧開，約束鮫鰐走。位雖不稱德，妙譽垂不朽。譬猶觀泰山，羣嶺皆培塿。又如衆星中，錯落仰北斗。籍湜何足云，齊名豈其柳。
讀四家詩選四首 太白 李綱
謫仙乃天人，薄遊人間世。詞章號俊逸，邁往有英氣。明皇重其名，召見如綺季。萬乘尚僚友，公卿何介蔕。脫靴使將軍，故自非因醉。乞身歸舊隱，來去同一戲。沈吟紫芝歌，緬邈青霞志。笑著宫錦袍，江山聊傲睨。肯從永王璘，此事不須洗。垂天賦大鵬，端爲真隱子。神遊八極表，捉月初不死。
夜坐觀書 李綱
銅漏丁丁雜雨聲，夜凉兀坐已三更。十年奔走成何事，依舊韋編對短檠。
讀李長吉詩 李綱
長吉工樂府，字字皆雕鎪。騎驢適野外，五藏應爲愁。得句乃足成，還有理致不。嘔心古錦囊，絕筆白玉樓。遺篇止如此，歎息空搔頭。
讀孟郊詩 李綱
我讀東野詩，因知東野心。窮愁不出門，戚戚較古今。腸饑復號寒，凍折西床琴。寒苦吟亦苦，天光爲沈陰。退之乃詩豪，法度嚴已森。雄健日千里，光鋩長萬尋。乃獨喜東野，譬猶冠待簪。韓豪如春風，百卉開芳林。郊窮如秋露，候蟲寒自吟。韓如鏘金石，中作韶濩音。郊如擊土鼓，淡薄意亦深。學韓如可樂，學郊愁日侵。因歌遂成謠，聊以爲詩箴。
足成夢中 李綱
本來佛法無多子，正覺菩提彈指超。誰信曹谿一滴水，流歸法海作全潮。
紙筆墨盡戲成 李綱
我生飄泊苦西東，四子相逐半世中。越楮如雲隨散滅，絳玄終日困磨礲。禿憐毛穎頻遭斥，靜愛陶泓解困窮。一笑寓軒無所有，本來文字相皆空。
梅雨 李綱
小麥青青梅正黄，連山霧雨濕溪鄉。輕絲嫋嫋搖空界，重滴涓涓響暮廊。結集鬱蒸來海嶠，驅排愁恨到禪房。寓軒居士心如鐵，默坐惟聞茉莉香。
初見荷花 李綱
雨過芙蕖滿曲塘，端疑翠蓋擁新粧。風翻圓碧田田葉，露浥深紅苒苒香。根出淤泥成妙凈，氣侵虛閣愈清凉。開花不待秋風起，景物依然類浙鄉。
志宏以家所生新芝遺予并以詩來次韻報之 李綱
紫芝多産白玉峰，服食益壽增明聰。人間採茹未易得，悵望古曲來悲風。那知遠謫見奇物，子家端是慶所鍾。煌煌三秀豈難並，玉榦雲葉方成叢。嘉祥美瑞不自惜，掇以遺我誠由中。甘芳勝菌滑勝乳，能殺三尸驅九蟲。童顔瞭視駐可久，墮髪落齒生應重。嗟予迂疏與世闊，得食此物誰之功。商山儻可追四皓，淮南安用尋八公。驂鸞控鶴吾未暇，千里白雲聊與同。
疇老修撰所藏華嶽衡嶽圖 華嶽 李綱
往年跨馬觀羌戌，道歷太華西臨雍。偉哉造化巧凝結，元氣孕此金芙蓉。平原陡起三萬仞，峻屏卻略羅秋空。巍然雄尊鎮西極，衆山班列如朝宗。天池瀲灩噴山頂，瀉作瀑布飛長虹。亭亭僊掌摩碧落，曉日照耀五指紅。巨靈贔屓運神力，導河擘華留其蹤。煙寒風遠張超谷，霞駮霧開毛女峰。希夷故隱今尚在，白雲依舊時東封。回頭一别二十載，不意見之圖畫中。生綃六幅掛清晝，隱耳颯颯聞松風。山中草木舊相識，恍如夢到雲臺宫。神遊絕巘窺玉井，欲取蓮藕根株通。好奇何必似韓子，懸崖側足悲途窮。從公傳此嶽真相，永結清好無時終。
疇老修撰所藏華嶽衡嶽圖 衡嶽 李綱
五嶽分奠如循環，作鎮南服惟衡山。炎方荒絕亘滄海，天付雄柄司神姦。祝融騰擲倚霄漢，羣峰邐迤猶堂壇。贊襄一氣洩雲雨，蟠據千里來荆蠻。屹然天地物最鉅，造化凝結良艱難。恭聞兹嶽魏夫人，羽駕白日遊山樊。翛翛雲氣變異色，笙竽聲雜環珮珊。神仙恍惚未易測，落花流水空潺潺。退之倔强古亦少，故取竄謫窺孱顔。精神默禱若有應，驅掃氛翳開煙鬟。乃知正直神所與，露奇呈巧初不慳。嗟予平生好山水，欲以兩足窮躋攀。恨兹覊束未能往，幽覿眇然圖畫間。何當身逐鴈同到，已覺心與雲俱閒。軒轅彌明儻未死，相與遊戲超塵寰。
與邑官會凝翠閣 李綱
屹然高閣虚且通，溪山增秀來薫風。皆云閩境似此少，豈但爲最沙陽中。棟楹顯敞制度巧，飾以黝白非青紅。七峰倒景蘸層碧，十里平津流向東。連山松檜鬱葱蒨，一溪煙雨寒冥濛。沈沈月彩照清夜，漠漠雲影搖蒼穹。眼光到處色皆翠，凝結至今勞化工。幾年落寞顧眄地，拈出始知觀覧雄。開筵置酒共臨賞，正暑景物生秋容。畫船笳吹助清咽，津岸擊鼓聲逢逢。世間萬事非偶爾，成此一段傳無窮。我歸三子子歸我，畢竟假合誰之功。人生會合自可樂，且須吸盡玻瓈鍾。他時追憶如夢寐，一笑勝游回首空。
偶題二首  其一 李綱
金僊實語教觀空，老氏微言戒知足。生前能著幾兩屐，安用胡椒八百斛。此身猶自是蘧廬，身外何須寶金玉。一衣一食便有餘，從此梁谿須窒欲。
偶題二首  其二 李綱
退之呵佛乃知佛，王莽崇儒豈信儒。救弊自須煩詆毁，即真安用假詩書。
寄吴元中給事 李綱
千里同風一念間，琳宫筦庫等爲閒。高懷自遂全三樂，懵學于今見一斑。顧我望雲惟陟岵，羨公戲彩日承顔。何時恩許歸終飬，因得扁舟事往還。
寄顧子美提舉 李綱
聞說年來亦失官，高懷應作等閒看。儻來本自非吾有，既往何須更返觀。問舍梁谿欣共里，寄聲閩嶺慰南冠。請公學取安心法，一點安時在處安。
絕句 李綱
斷雲飛雨過溪來，簷溜蕭蕭瀉暮階。一餉清凉驅熱惱，可憐襟抱向誰開。
次韻羅修撰古風 李綱
衡嶽臨清湘，欲往吾無航。側身長太息，心逐鴈南翔。洪河擘太華，欲往吾無馬。何當御風游，揮手與世謝。公家藏二圖，尤物伴閒暇。那知造化工，寓此粉墨假。一見慰我心，試使畫工寫。崢嶸峻極姿，慘澹生筆下。舊遊得窺尋，真賞寄持把。輕雲出層峰，飛瀑落高罅。川原藹林芿，山崦露臺榭。幽討窮雙眸，駐立勞兩骻。圖成掛虚堂，秋色忽改夏。清風掃凉朝，明月炚深夜。恍然疑斷取，無乃資幻化。作詩聊謝公，更辱報章灑。清新鄙元白，風流追屈賈。氣象嶽爭雄，諷玩手忘捨。觀圖更得詩，端如飽膾炙。什襲藏篋中，光鋩照林野。
羅修撰寵示龍興老碑刻 李綱
龍興道與右文親，眼照沙陽肯許人。師唱宗風非鼓笛，公談實相託冠巾。已曾見了何須再，特地拈來卻未真。公案分明在碑刻，不煩師子更頻呻。
五月三日夜坐達旦謾成 李綱
凉風振野星河翻，煌煌啓明夜將闌。孤燈照我不成寢，兀坐更將圖史繙。蠧穿編簡眼昏瞀，彫琢肺腎聲嘶酸。胡爲疲極浪自苦，中有至樂難爲言。窺尋古意偶有得，何翅九奏聞鈞天。撥書就枕還自笑，聊此遊戲終吾年。
季明送南中花木 李綱
悟道方知色即空，樂全深得種花功。願從真隱師爲圃，敢意芳根與樂叢。陶令欲歸三徑老，海神更借一帆風。梁谿異日憑欄處，把酒看花定憶公。
苦熱行 李綱
南方苦暑殊中州，金遇火伏相拘囚。飛鳶跕跕草木愁，疑在鑪冶遭蒸烰。六龍中天停厥輈，火雲突兀燒高丘。炎風如焚汗翻油，祝融嘘呵不肯休。赤脚踏冰邈難求，返視絺綌猶狐裘。行人病暍喘車牛，雖處廣厦非所庥。我欲登彼白玉樓，側身西望心悠悠。何當萬里來清秋，其帝少昊神蓐收。颯然風露洗我憂，凉生暑退火西流。四時代謝如環周，及兹又作徂年謀。人生寒暑爲寇讎，何異瘧癘脂髓摉。有力負走藏壑舟，朱顔綠髪安可留。以靜勝躁聊優游，何必遠期汗漫遊。
次韻志宏戲興宗耳疾之作 李綱
有病自當醫，無垢何須洗。六解一亦亡，動容皆中禮。諦觀新卷葉，成此清凈耳。悟道得圓通，教體真在此。虚含十方界，遐邇初無里。鏗然助發機，妙響非外宄。天人種種聲，和會歸一已。奈何物蔽之，問藥安可止。通以智慧刀，濯以功德水。是病速須除，慎勿聽鄧子。
夜坐聞笛 李綱
櫛櫛銀雲點太清，一天風露月華明。數聲何處吹横笛，引起離家去國情。
同羅疇老鄧季明燕凝翠閣泛碧齋 李綱
法界惟心在處安，勝遊須信得時難。雲峰遠並山峰碧，天影深搖溪影寒。去國不知流落恨，親仁且盡笑談歡。夜凉風露生舟楫，皓月遙升白玉盤。
六月十八日同陳興宗鄧成彦志宏早會凝翠閣晚遊泛碧齋 李綱
高閣凝虚翠，虛齋泛碧川。七峰連秀色，萬户鎖晴煙。風物悲遊子，登臨集衆賢。伊蒲修淨供，香霧繚芳筵。嗜酒陶元亮，狂吟白樂天。嫩菱披紫角，新荔擘紅圓。文字真清飲，溪山結勝緣。畫橋横螮蝀，繡嶺臥蜿蜒。落日生氣靄，移舟信泝沿。星河光耿耿，風露氣涓涓。山吐三更月，人遊半夜船。亂螢行熠燿，宿鷺立聯拳。盡興忘歸櫂，銜盃約倒蓮。乘槎疑犯漢，御氣欲登僊。但有詩千首，何妨謫九年。深慚二三子，陪我亦蕭然。
十六日泛舟 李綱
小雨破殘暑，移舟佳致多。煙嵐遠增翠，雲水暮相和。散綺霞依日，搖金月委波。勝遊非易得，不飲欲如何。
七峰詩序 朝陽峰 李綱
先得朝陽一段紅，何年鳴鳯集梧桐。歸舟行到灣環處，知是沙溪第一峰。
七峰詩序 碧雲峰 李綱
落日銜山隱半輪，桑榆殘照起遊氛。佳人悵望何時見，萬里平凝合碧雲。
七峰詩序 妙高峰 李綱
疊嶪層巒枕碧流，七峰此地最奇幽。登臨若會妙高意，便識德雲真比丘。
七峰詩序 真隱峰 李綱
杳靄青松映白雲，地靈境寂好棲神。結廬占盡溪山景，安得超然真隱人。
七峰詩序 桂華峰 李綱
桂華歲歲吐秋風，香滿溪城十里中。怪底士夫多折得，移根初自廣寒宫。
七峰詩序 凝翠東峰 李綱
兩峰凝翠對飛簷，缺處青岑出遠尖。暮雨朝雲時點綴，何須畫棟與珠簾。
七峰詩序 凝翠西峰 李綱
翠峰高閣兩相宜，獨倚闌干注目時。休問江山非故國，且將爽氣慰梁谿。
七峰詩序 太史溪 李綱
平溪淥靜見遊魚，十里無聲若畫圖。但道曾經太史愛，不須汙染目爲愚。
次韻志宏泛碧齋會連飲三罸爵 李綱
占得溪山作散僊，更欣佳客許邀延。醉紅豈解勝文字，舉白還能樂聖賢。序飲我方追柳子，賦詩子已過劉顛。亂雲細細無情致，不放銀蟾上碧天。
次韻志宏見示  其一 李綱
胡馬依風亦北嘶，雲鴻隨候且南飛。奏刀久愛庖丁善，鼓瑟聊同曾點希。舉世渾如蟻穴夢，何人解契箭鋒機。我觀法界皆真宅，不必吾家始是歸。
次韻志宏見示  其二 李綱
謫從天上墮人寰，惟有清風夜款關。皓月一輪窺筆硯，白雲千里映溪山。我因拙誤無方治，子以才鳴有意攀。須信全齊千駟景，未如陋巷一瓢顔。
次韻湖陰曲 李綱
繡鞍玉勒黄金鞭，躍馬直入無玉錢。繞營三匝人不識，天風翻動旌旗鮮。賊臣晝寢蒼黄起，夢裏陽烏光照水。追風鐵騎去非遲，真主那從賊中死。寶鞭傳玩日淒淒，行遠不聞天馬嘶。千金安用試虎口，將帥何如思鼓鞞。西南大星寒有鋩，畫衣繡衮垂平章。九重宫殿鎖春色，豈如萬里秦城長。
次韻東坡四時詞四首  其一 李綱
玉欄花發惟愁落，風捲柳綿穿繡幕。繞池煙草碧成茵，夾竹露桃紅破萼。美人半醉軟香肌，不語憑欄知恨誰。莫把春愁自銷損，且唱樽前金縷衣。
次韻東坡四時詞四首  其二 李綱
深院沉沉清晝永，畫屏玉枕冰肌冷。轆轤驚起寶釵横，香篆浮煙簾幕靜。翠眉不爲捧心顰，鬢亂粧殘約略勻。情似楊花無定處，可憐金谷墮樓人。
次韻東坡四時詞四首  其三 李綱
梧桐葉脫苔滋綠，綺窗寂寂風敲竹。笑將紅扇撲流螢，戲剪碧荷装寶屋。深沉玉宇夜長扃，風露凄凉可一庭。步月清霄攜手處，誰家笛作斷腸聲。
次韻東坡四時詞四首  其四 李綱
參横葉落闌干角，夜氣侵人覺衣薄。香醪只怕玉樽空，殘燈旋剔金釭落。夢回酒醒聽啼鵶，起看霜晴日襯霞。笑道紅梅夜來發，臨階自摘一枝花。
將遊栟櫚二首  其一 李綱
栟櫚百里遠沙溪，水石稱爲小武夷。千古碧潭涵夜月，兩涯翠巘拂朝霓。猿猱飲澗聯修臂，椶木連雲擢老枝。天下幽奇多僻遠，只疑造物惡人知。
將遊栟櫚二首  其二 李綱
栟櫚聞說自栟櫚，且往觀之盍問途。我向煙霞已成癖，子於水石更能娱。古來勝地因人重，他日清遊載酒俱。會把丹青傳畫取，歸來與對武夷圖。
荔枝詞集句 李綱
開元天子萬事足，惟惜當年光景促。昭陽殿裏第一人，十幅紅綃圍夜玉。夢中同躡鳯凰翎，歸作霓裳羽衣曲。沉香亭北倚闌干，緩歌慢舞凝絲竹。迴眸一笑百媚生，盡日君王看不足。崩騰獻荔枝，百馬死山谷。一騎紅塵妃子笑，婕妤傳詔才人索。綘紗嚢裏水精丸，不是人間香味色。漁陽鼙鼓動地來，血汙遊魂歸不得。明眸皓齒今何在，金盤玉筯無消息。漢主山河錦繡中，三十六宫土花碧。不見玉顔空死處，淚痕血點垂胸臆。片段荔枝筐，此心炯炯君應識。
疇老見示荔枝絕句次韻 李綱
炎月南閩丹荔子，絳綃微皺裹明珠。金盤數顆已堪賞，何况莆陽十萬株。
陳興宗和示耳聾詩頗佳再次其韻 李綱
天公有眸子，猶把明河洗。况我聰與明，聽樂而視禮。是心有天遊，神用寄雙耳。良哉觀世音，圓通端自此。世人竭耳力，所聽不踰里。聞性含虚空，物蔽乃爲宄。區區假藥醫，不若求諸己。虚室既生白，吉祥自止止。瀟灑隱圃翁，靈臺湛如水。須識本來人，莫認賊爲子。
嘗新橄欖二絕句  其一 李綱
豈無崖蜜十分甜，競愛清嚴解變甘。堪笑區區棄捐者，半途迴味始知慚。
嘗新橄欖二絕句  其二 李綱
蠲痾毒藥寧便舌，逆耳忠言却利行。世上但能珍橄欖，那知言藥更甘清。
種荔枝核有感 李綱
荔子欲傳種，他年養老饕。試將千顆植，已喜寸萌高。豈耐雪霜苦，空慚澆灌勞。何殊茂陵客，藏核種蟠桃。
松架敝以新枝易之 李綱
日曛雨濯半飄零，旋採虬枝蔭廣庭。風動細香還泛泛，露滋新葉更青青。雖慚剪伐勞斤斧，猶勝燒燃競爝螢。凉夜蒼龍尚吟嘯，坐看明月入重扃。
偶作 李綱
休問梁谿何所爲，應緣日用且隨時。朝看藏典聊遮眼，夜閱韋編未覺疲。獨酌飄零一杯酒，狂吟敏捷百篇詩。困來打睡饑來飯，遊戲神通誰得知。
晚虹 李綱
小雨初收杳靄中，日華照作美人虹。五重絢彩縈層漢，數幅輕綃颺遠風。飲澗未應占美惡，干陽何必問雌雄。桑榆暮色蒼然至，隱隱猶拖半段紅。
白鷺 李綱
白鷺孤飛映碧峰，皎如片雪落輕風。徊翔意態雖容與，心在清波寸鬛中。
以蜜漬荔枝寄遠 李綱
遠謫南閩食荔枝，始知圖記不予欺。欲將千顆封題去，無那三朝色味移。蜜漬僅能存典則，日乾愈更失珍奇。欲知妙質爲何似，甘露明珠絳縠皮。
石輪魚 李綱
廣寒宫闕夜不鎖，蟾蜍飛下清溪涯。爬沙厥狀雖可怪，脆美一臠亦莫加。頗笑退之嘲蛤蚧，還同子厚甘蝦蟆。晚凉雨霽小池滿，兩部鼓吹空哇哇。
次韻丹霞宗本長老見寄古風 李綱
帝居鬱沉沉，梧桐植朝陽。愧將鷰雀翼，參彼鵷鸞行。含香待黼座，秉筆立明光。誰知汲黯戅，忽作朱雲狂。襆被出都門，濯纓走滄浪。飽聞瑞光巖，道席久振芳。識高行復苦，皎月照嚴霜。醍醐有妙味，薝蔔無餘香。願聞第一義，洗我浩刼茫。閉關不肯出，未許窺高墻。徒將非舌語，遠寄煩宣揚。秋風動樵水，何日思褰裳。
次韻丹霞錄示羅疇老唱和詩四首 和古風 李綱
快哉善知識，能以種種喻。我今亦樂說，漸修與頓悟。頓如草木芽，荄核已完具。又如大明鏡，色像悉陳露。漸如雞哺雛，羽翼勞覆護。又如苗成實，非一朝夕故。邈然孤峰頂，邂逅適相遇。歷歷親見之，非是夢而寤。却來共談說，妙契那復遻。精勤假修習，即得無生趣。清淨摩尼珠，初無塵垢汙。圓成一滴水，豈殊千里霔。妙藥須對治，能起膏肓痼。欲觀皎日輪，當去漫天霧。鐵輪頂上旋，不復有驚怖。劫火洞燃時，自有安身處。了兹一大事，餘外復何顧。庭前柏樹子，古廟香爐去。孤雲與獨鶴，何往不可寓。返觀生死海，便是湼槃路。普化示全身，達磨攜隻屨。證道坐菩提，降魔成露布。乃知費千談，不若行一步。丹霞真道人，願力極堅固。眼從慧中得，法乃佛親付。疋馬與單槍，縱横自馳騖。願見緣未合，臨風增景慕。何以寫予懷，繼此龍津句。
次韻丹霞錄示羅疇老唱和詩四首 和太華庵聞牡丹芍藥花香 李綱
嘉卉多生佛氏宫，一經鼻觀便圓通。妙香來處非和合，豈在根塵吸染中。
次韻丹霞錄示羅疇老唱和詩四首 和舫齋觀魚 李綱
鱗鬛從容戲碧漪，拈槌擊拂更無疑。聞經聽法都休說，自是魚中有導師。
次韻丹霞錄示羅疇老唱和詩四首 和小菴晏坐 李綱
一縷銅鑪沉水煙，菴中晏坐孰爲禪。靈山法會何曾散，蓮社高風尚宛然。
題丹霞晏坐軒 李綱
白雲深處開虛室，晏坐非禪亦非律。須觀任四威儀中，皆悉具六波羅密。超然處處坐道場，善哉步步能踏實。我今此義亦妄言，請師往問維摩詰。
次韻江滋秀才見寄 李綱
拙直從知慕古風，吾衰不復夢周公。心如葵葉雖終日，身逐溪流且向東。華藏千函游佛界，黄粱一枕悟仙翁。何當放浪塵埃外，回首滄洲興未窮。
羅疇老錄示和丹霞絕句五首次韻  其一 李綱
丹霞只在笑談中，明月清風萬里同。欲識德雲真面目，却須行到妙高峰。
羅疇老錄示和丹霞絕句五首次韻  其二 李綱
非佛非心須在我，即心即佛亦從渠。本來心佛都無有，幻化聊將示四衢。
羅疇老錄示和丹霞絕句五首次韻  其三 李綱
揚眉下喝亦皆空，此性初無瞽與聾。若信見聞非耳目，瞽聾却解振宗風。
羅疇老錄示和丹霞絕句五首次韻  其四 李綱
晃耀靈光真有體，從横妙用本無蹤。須彌芥子非虚語，事理從來本自融。
羅疇老錄示和丹霞絕句五首次韻  其五 李綱
片雲出岫當何在，獨鶴摩空自識回。若會去來無二相，丹霞應肯下巖來。
次韻種果絕句 李綱
分枝擢幹倐花開，長養初從寸許栽。欲識菩提能結果，靈根端自箇中來。
寄題丹霞雨花軒 李綱
小軒幽邃敞巖巒，密雨飛來更可觀。瀑布千尋落峰頂，噴珠萬點散簷端。休言幻化成空果，且喜炎蒸作晝寒。軒內生公常說法，天花亂墜響珊珊。
次韻志宏見示山居二首  其一 李綱
千仞青山一草堂，蕭然遠去利名場。夜凉愈覺風月好，雨過惟聞松桂香。野寺春朝喧鳥雀，田家日夕下牛羊。因公錄示山居作，使我歸休意轉忙。
次韻志宏見示山居二首  其二 李綱
知章本是四明狂，珥筆聊依日月光。謫宦未從南畝樂，傲時自愛北窗凉。溪山勝處陪詩社，文字空中見法王。何必更求難老術，得閒身世自舒長。
七夕  其一 李綱
銀河清淺界煙霄，欲渡何須烏鵲橋。今我去家千里遠，却憐牛女會今宵。
七夕  其二 李綱
雲潢斜界耿秋空，靈匹相過此夕中。璀璨珠星連璧月，凄凉玉露墜金風。三秋景物隨時好，萬里瓜花習俗同。乞巧未能從柳子，送窮聊欲效韓公。
十三夜有小偷迨曉而獲志宏戲以詩來次其韻 李綱
夜半偷兒亦可憐，乘虛欲負壑中船。銀盃羽化方搜篋，繡被風飄遽返氈。妄意室中真有道，奪從虎口豈徒然。貪夫一笑心爲咎，舉體空能發愛涎。
垓下 李綱
鴻溝已畫天下分，漢王未肯空迴軍。諸侯大會壁垓下，戈甲耀日如屯雲。夜聞四面楚歌起，天命人心知去已。拔山蓋世霸圖空，却嘆當時騅不逝。帳中美人身姓虞，悲歌起飲聊踟蹰。數行淚下竟别去，倉皇不得同馳驅。明眸皓齒爲黄土，草木含愁照今古。依然聽曲自低昂，豈憶平生離别苦。
秋日 李綱
人言一葉已知秋，萬葉凋零愈更愁。蟬噪風林朝嘒嘒，蟲吟露草夜啾啾。溪山信美非吾土，詩酒多情解客憂。極目江鄉何處是，月華依舊照西樓。
次韻和李太白感秋 李綱
秋風從西來，敲我庭下竹。夜凉月窺樽，清光如可掬。風月豈故人，萬里慰愁獨。披衣從之遊，更欲邀共宿。泠然洗我心，耿耿安用卜。三十八年非，庶以不遠復。俯仰天地間，平生皆可覆。一醉夢還家，黄粱猶未熟。
秋暑戲題 李綱
少昊行秋尚熾然，祝融何事苦侵權。欲呼屏翳來清道，却恨羲和懶著鞭。鹽米相仍無日了，圖書撥置且閒眠。箇中自有清凉地，不在中間及兩邊。
七月二十四日泛舟 李綱
秋暑殊未已，泛舟成勝遊。日斜雲影亂，風逈水光浮。鷺起暮山碧，蟬吟髙木幽。銷愁圖一醉，醉眼更多愁。
次韻志宏秋曉見示古風二首  其一 李綱
庭户曉蕭騷，寒聲起疏葦。凄然驚客夢，秋色浩如水。南方苦炎熱，羈旅困泥滓。及兹風露凉，又復悲宋子。散策東籬下，佳菊有新蘂。美人渺何在，明月共千里。緇塵敝紫貂，錦字寄黄耳。欲賦秋風辭，煙雲愁落紙。
次韻志宏秋曉見示古風二首  其二 李綱
苦熱喜新凉，蕭蕭響黄葦。雨餘山吐輝，沙沒溪漲水。天髙氣澄明，太清無穢滓。泠然欲御風，一訪赤城子。笑讀香霞篇，時餐金蛾蘂。逝將遊蓬瀛，弱水三萬里。咄嗟無羽翰，相望徒勞耳。不如且賦詩，虵蚓動盈紙。
秋雨 李綱
颯然風雨作新凉，臥聽簷聲氣韻長。驅掃炎蒸逐流火，招邀秋月到虚堂。日邊夢斷甘飄泊，澤國音稀墮渺茫。猶喜北窗燈可近，簡編爲釋九迴腸。
讀韓偓詩并記有感  其一 李綱
唐室昔不競，天綱遂陵遲。閹豎擅朝政，姦雄肆覦窺。天子遭迫脅，翠蓋蒙塵飛。矢石集黄屋，四郊皆鼓鼙。羣兇雖殄滅，國命亦已移。韓子司翰苑，實被昭宗知。忠言雖屢貢，顛厦誠難支。謫官旅南土，召復不敢歸。當時白馬驛，從横卿相尸。投之濁流中，至今耆舊悲。夫子乃幸免，禍福良難期。假道寓沙陽，空門知所依。雖踰二百載，猶傳贈僧詩。邑令真好事，作記刊豐碑。文辭雖淺陋，事實頗可追。讀之三嘆息，弔古情悽洏。寄聲藏去者，擅有將奚爲。
讀韓偓詩并記有感  其二 李綱
詞臣謫去墮天南，詩墨從來榜寺簷。好事不須收拾去，世間遺集有香匳。
志宏復示秋意五篇次韻和之  其一 李綱
秋風到枕前，策策鳴窗葦。起看山吐月，殘夜樓明水。皎月與我心，清淨兩無滓。玉露滴煙霄，飄然雜桂子。姮娥應笑人，仳離放紅蘂。乘風遊廣寒，三十億萬里。宫闕不勝寒，九奏感人耳。不如且世間，浩歌書著紙。
志宏復示秋意五篇次韻和之  其二 李綱
秋色一夜改，白露漙蒼葦。冠屨變淒清，如濯滄浪水。慢膚素多汗，執熱結成滓。振衣得新凉，儼若侍君子。起觀庭中花，露葉耿煙蘂。景物但可人，溪山即吾里。浮生駒過隙，百年一瞬耳。惟有古聖賢，髙名在毫紙。
志宏復示秋意五篇次韻和之  其三 李綱
秋風振迴溪，宿鷺起汀葦。孤飛一片雪，寒影落煙水。羽毛可爲儀，皓潔絕埃滓。心跡兩翛然，邈若佳公子。却棲碧山岑，瑤樹發瓊蘂。豈知黄鵠心，一舉眇千里。翔集太液池，彼此皆戲耳。丹青雖善畫，爲我拂水紙。
志宏復示秋意五篇次韻和之  其四 李綱
秋風入虛堂，凄微带煙葦。堂中拙居士，湛然如止水。默坐觀是心，自覺無纖滓。不知讀何經，但說舍利子。心清聞妙香，天花散芳蘂。含容河沙界，方寸知幾里。神光常在目，妙響不離耳。處處獲圓通，誰云鑽故紙。
志宏復示秋意五篇次韻和之  其五 李綱
秋興殊未極，秋溪可杭葦。順流欲東行，一觀滄溟水。洗我萬古愁，胸中瑩無滓。又欲歸梁谿，候門有稚子。攜幼酒盈樽，泛此東籬蘂。躬耕復著書，茗飲追甫里。聽子場屋聲，入我山林耳。文字驚世人，一日傳萬紙。
題寓軒 李綱
秋到寓軒殊不惡，滿庭爽氣有餘清。架松著雨須髯奮，盆沼因風鱗甲生。葵向日光金盞側，荷翻露顆玉盤傾。焚香默坐無人會，自覺諸緣次第輕。
江月五首  其一 李綱
一更山吐月，金篆繚輕瀾。清光滿四海，獨向沙陽看。桂魄緣空逈，雲峰醮影寒。姮娥謾愁思，相對漏聲殘。
江月五首  其二 李綱
二更山吐月，風露靄清夜。待月泛蘭舟，停橈碧峰下。樽罍興未窮，枕簟涼可藉。言攜二三子，弔古相與話。
江月五首  其三 李綱
三更山吐月，羈客方獨起。起游溪上閣，勝景乃如此。露滿七峰松，煙籠一川水。奔走塵埃間，顧未之知耳。
江月五首  其四 李綱
四更山吐月，夜靜月尤明。玉梳掛碧落，銀漢自從横。寥泬羣動息，溪中有舟行。吾家渺何在，極目望江城。
江月五首  其五 李綱
五更山吐月，禪室正清幽。星河光破碎，鐘鼓起髙樓。展轉不成夢，冷落還悲秋。五詠繼蘓子，誰爲商聲謳。
玉局有眉子石硯歌予來沙陽獨攜一圓硯乃眉子石也戲次其韻 李綱
美人多恨顰雙眉，眼波秋水增清奇。天然此石巧相似，儒生作硯聲酸嘶。横雲慘淡遠山碧，猶带深閨畫時色。金堅玉潤月輪圓，笑殺世間銅雀渴。十年提挈隨拙翁，相攜謫墮溪山中。窗明几淨日相對，風露夜永燈光紅。毛穎陳玄用功處，髪禿肌銷留不住。與君長此結幽歡，我自多言子無語。
次韻虢國夫人夜遊圖 李綱
金鞍玉勒連錢驄，車如流水馬如龍。遺簪墮珥碎珠翠，蜜炬夜入蓬萊宫。曲江宫殿春蒲柳，玉盤犀筯傳纖手。坐中綽約盡天人，錦茵雲幕清無塵。賜名大國動光彩，馬嵬回首空啼痕。我欲題詩弔千古，喪國亡家皆此路。嫣然一笑傾人城，皓齒明眸真女虎。
次韻俞祖仁寒翠亭翠字韻 李綱
愛奇走山林，蠟屐窮幽閟。蕭然巖壑趣，乃在經行內。緬懷謫仙人，名湖自張謂。至今郎官湖，邈與峴山對。我遊古蘭若，殿閣煙霞外。眷兹道傍亭，勝境久翳昩。洗開松竹林，寒色靄蒼翠。戲題榜間名，筆墨聊自恣。時方春雨餘，澗水正横潰。泉聲落亭前，散作珠點碎。景物豈殊昔，因之不遐棄。佳哉二三子，詩酒作文會。留連不忍去，吟哦薄昏晦。我詠詩中言，端有亭上味。
次韻志宏見示寒翠亭之作 李綱
虚亭枕山麓，萬籟如笙簫。佳哉松竹林，颯然風露秋。我題亭上名，過客爲少留。所嗟結搆小，未稱山光浮。緬懷瑯琊亭，醉翁昔曾遊。今我聊復爾，一洗胸中愁。數子真好事，佳句相與捜。會當同勝會，及此月如鈎。
題陳公叙舫齋 李綱
一心寓百骸，是身已虚舟。寄形天壌間，大塊日夜浮。矧兹數椽屋，結搆谿山幽。假以舫爲名，諦觀有異不。行藏本一體，淵止同川流。蕭然齋中人，悟此復何求。但聞泉石美，景物方清秋。安得造其上，一與龜魚游。
鄧成彦以寒字韻長句來次韻答之 李綱
蓬萊東隔滄溟寛，我欲遊之恨無翰。崆峒西峙冰雪積，崛起萬仞良難攀。不如隨寓忻所愜，放逐愛此沙陽山。蒼松拂雲雨溜溜，古澗鑿石泉潺潺。遠峰三疊碧瑪瑙，脩竹个个青琅玕。煙霞縹緲巧粧綴，極目秀色如可餐。就中此亭更幽絕，泠然爽氣洗我肝。命名題字聊一戲，坐覺景物增清寒。子爲勝遊真得侣，纖月正掛青雲端。詩篇雕琢愁肺腎，筆力漸闊生波瀾。當觀佳致本來有，拈出便作一倍看。百壺何必事狂飲，一斗自足資幽歡。夜乘小艇鼓歸櫂，平溪十里初不關。更須風露稍凄冷，相約同自亭中還。
和志宏見示亭字韻 李綱
今日苦不樂，駕言適林坰。散策尋遠寺，披襟坐虚亭。雲木上窈窕，澗泉泄清泠。千山自岑寂，一目皆葱青。嗟我得數子，不復嘆飄零。掃慮味禪悅，茹蔬謝葷腥。時爲亭上遊，散髪緩我形。騄驥行振足，倦鳥思歸翎。何當返梁谿，教子名添丁。林泉益自得，華髪從星星。
秋蟲 李綱
白霜降百草，候蟲寒自吟。不知抱何恨，唧唧無停音。歘爾驚客夢，悽然感離心。覉臣腸欲斷，豈事雍門琴。
中秋望月次玉局翁韻二首  其一 李綱
明月如玉盤，飛上青霄東。徘徊斗牛間，照我禪室中。爽氣靄亭户，清光透簾櫳。我雖不解飲，敢辭玉樽空。舉酒對明月，起舞聊相從。身世兩翛然，如遊廣寒宫。夜久風露冷，草根吟候蟲。咽咽不能已，豈自鳴其窮。天涯多霧雨，好景誠難逢。哦詩不成寢，頗類魚噞喁。
中秋望月次玉局翁韻二首  其二 李綱
皎皎月華白，寥寥秋氣清。念我方遠客，步月亭中行。風露感我心，凄然入重扃。誰家弄横笛，巧作斷腸聲。獨酌一壺酒，對此千里明。人生但自適，何必四者并。醉眼視萬物，擾擾如浮萍。得喪何須道，譬猶陰與晴。節義太山重，富貴鴻毛輕。我心與明月，照見萬古情。
又次韻中秋長句 李綱
凉風吹空明月高，清光萬里見秋毫。銀雲櫛櫛方解駮，河漢掩映如波濤。須臾掃盡無多子，天影悠悠碧於水。冰輪正午久停鞭，羣動寂然聲不起。諦觀此月真跳丸，山河倒影猶蛇蟠。桂華耿耿巳澄潔，秋氣凛凛增清寒。前年望月都城汴，只恐中霄風雨變。一杯相屬有情親，側耳歌樓聞鼓板。今年望月沙陽山，照我心如鐵石堅。美人千里共明月，遙想閨中只獨看。空庭步月更幽好，白露漙漙濕煙草。開編况對古聖賢，發憤忘憂不知老。男兒本自甘賤貧，富貴名傳能幾人。題詩對月到日出，錦嚢何似龐眉客。
和陶淵明歸田園六首  其一 李綱
我家梁谿傍，門對九龍山。山中有幽趣，遊息可忘年。陸子泉最甘，次之即龍淵。餘波作梁谿，可溉萬頃田。公垂讀書堂，古屋尚數間。我欲隱山下，誅茅占其前。疏泉鑿池沼，植竹來雲煙。縱目望震澤，策杖登山巔。神遊八極表，心跡兩超然。更結蓮社侣，遠追竹林賢。
和陶淵明歸田園六首  其二 李綱
秋風動梁谿，何日理歸鞅。放逐正拘囚，寤寐勞夢想。新詩聊慰今，舊事那追往。緬懷故山居，杞菊苗應長。掛冠神武門，便欲學疏廣。躬耕南畝雲，實報無鹵莽。
和陶淵明歸田園六首  其三 李綱
落葉不可數，枝間綠將稀。節物一如此，感歎何時歸。庭闈眇千里，篋藏老萊衣。從兹就閒曠，勿使吾心違。
和陶淵明歸田園六首  其四 李綱
寂滅乃可樂，紛華何足娛。百年會有盡，富貴同邱墟。不如早抽身，卜此山林居。手植松與桂，青青三萬株。幅巾坐其下，蕭散誰如吾。衣食粗飽暖，身在即有餘。歸依金仙氏，妙契端不虚。借問名利者，還有此樂無。
和陶淵明歸田園六首  其五 李綱
膝横五弦琴，試鼓南風曲。寄傲北窗下，便覺此生足。開懷酒一壺，寓意棋一局。既使風掃門，還將月爲燭。
和陶淵明歸田園六首  其六 李綱
貧者無置錐，富者連阡陌。嗟予亦何幸，伏臘粗能適。但使歲事豐，便足給朝夕。人生幾何時，倐如駒過隙。惟當適我心，安能供物役。著書聊寄懷，底之或可績。吾身雖不遇，吾言期有益。
次韻和淵明飲酒詩二十首  其一 李綱
是心本純白，利害俶擾之。陶然到醉鄉，還此未擾時。古人重酒德，妙意端在兹。嗟予數杯量，徑醉不復疑。既得醉中趣，安用杯常持。
次韻和淵明飲酒詩二十首  其二 李綱
醉中忘萬物，一視淵與山。墜車神不驚，莊周非寓言。是鄉豈華胥，逸樂不記年。誰能造其域，勿爲薄俗傳。
次韻和淵明飲酒詩二十首  其三 李綱
世俗愈澆薄，惟酒陶真情。如何遯世士，更以酒自名。嗟我方遠謫，慷慨念平生。酌此一壺酒，寵辱那復驚。醉中露天機，往往以詩鳴。
次韻和淵明飲酒詩二十首  其四 李綱
駿足有遠步，逸翮無卑飛。羈縶因羅網，慘澹終年悲。得酒且歡喜，醉鄉真所依。路稳良易到，時和可忘歸。不復夢周公，甚矣吾其衰。惟當飲醇酎，此志慎勿違。
次韻和淵明飲酒詩二十首  其五 李綱
獨酌有真趣，何須歌管喧。既醉謝羈束，不知冠屨偏。扶挾煩侍女，頽然傾玉山。方遊無何鄉，命駕殊未還。醒來念前樂，欲辯誠難言。
次韻和淵明飲酒詩二十首  其六 李綱
異論相矛盾，儒墨竟誰是。仲尼雖大聖，寧免叔孫毁。得酒當痛飲，忘形相汝爾。採芝白雲中，願學園與綺。
次韻和淵明飲酒詩二十首  其七 李綱
風露颯秋色，東籬菊有英。泛此忘憂物，寛我羈旅情。故人餉佳醖，樽空還自傾。雲外鴻雁度，堂中蟋蟀鳴。忽忽歲將暮，聊復樂此生。
次韻和淵明飲酒詩二十首  其八 李綱
我本田野人，蕭然巖壑姿。麋鹿喜豐草，鷦鷯安一枝。誤學霸王略，肯吐陳平奇。世故乃如此，拙謀何所爲。賓至且飲酒，吾身豈長羈。
次韻和淵明飲酒詩二十首  其九 李綱
嘉葩含團香，氣至輒自開。置之白玉堂，可慰君子懷。少有高世心，壯年此志乖。君門植梧桐，參彼鸞鳯棲。謀身一何拙，墮此百尺泥。却笑東方生，取容事詼諧。
次韻和淵明飲酒詩二十首  其一○ 李綱
四方有定位，醉中初不迷。立志既爾爾，豈復中道迴。珥筆螭殿坳，謫官鯨海隅。庭闈在千里，山川阻脩途。夢中欣得還，亦復勞馳驅。覺後謀一醉，三杯即有餘。何當聽從便，返我梁谿居。
次韻和淵明飲酒詩二十首  其一一 李綱
三徑淵明居，一區子雲宅。吾生誠易足，處靜期息跡。負郭千畝田，種秫當八百。釀爲甕盎春，悠然舉大白。於世復何求，安用長太息。
次韻和淵明飲酒詩二十首  其一二 李綱
飲酒資紅裠，其樂未爲至。歡然文字飲，興逸不知醉。放懷谿山間，雅飲亦其次。裸裎豈是達，温克乃足貴。醉鄉誰不到，未必能知味。
次韻和淵明飲酒詩二十首  其一三 李綱
樽俎爲舟車，遊此醉鄉境。但願未死前，常醉不用醒。醒來寓翰墨，萬事勞總領。譬猶錐處囊，脫出終露穎。虎豹豈犬羊，文章自彪炳。
次韻和淵明飲酒詩二十首  其一四 李綱
吾年行四十，意氣非少時。世故茫不識，惟好古人詞。篇章自娛悅，適意良在兹。此外付之拙，直道不復疑。黄卷千萬言，聖賢豈吾欺。世事皆分定，飲酒姑安之。
次韻和淵明飲酒詩二十首  其一五 李綱
萌心皆拙謀，遊世用直道。樂天吾何憂，發憤不知老。惟有杯中物，可以慰枯槁。三杯頰生紅，便覺顔色好。麴生端可友，金玉非吾寶。醉中亦慨然，志節還表表。
次韻和淵明飲酒詩二十首  其一六 李綱
少年學神仙，日誦瓊笈經。交梨與火棗，丹鼎期必成。呼吸存夜氣，宴坐至五更。豈知糟麴中，醉鄉即黄庭。玉池灩生肥，天鼓常自鳴。酩酊欲仙去，超然離世情。
次韻和淵明飲酒詩二十首  其一七 李綱
霜林隕寒葉，淅淅隨西風。拙翁感節物，頹然坐軒中。獨酌一樽酒，不知窮與通。棲鳥忽驚去，子豈曾傷弓。
次韻和淵明飲酒詩二十首  其一八 李綱
人以謫而窮，我因謫而得。博考聖賢書，獨立愈不惑。世道迭污隆，時命有通塞。駕言遊醉鄉，疑是華胥國。漠然無是非，於此可以默。
次韻和淵明飲酒詩二十首  其一九 李綱
結髪觀國光，壯年躋膴仕。懷恩重泰山，欲報輕小己。幸立不諱朝，緘默誠可恥。晨趨玉陛前，暮謫閩山裏。飄零若萍梗，此志誰復紀。行藏豈異途，川流與淵止。不如飲美酒，世態何足恃。
次韻和淵明飲酒詩二十首  其二○ 李綱
舉世人事僞，惟酒存天真。飲多不如少，飲醨不如醇。借問何以然，每醉意每新。笑指黄金罍，是中可逃秦。糠粃鑄堯舜，萬世同埃塵。二豪侍坐側，議論徒慇懃。我讀古人書，獨與淵明親。北窗傲羲皇，桃源將問津。膝横無弦琴，頭著漉酒巾。我醉君且去，爲已非爲人。